“Akee Menyia Fanwodi Kpalɛ.” | Baebolo Ne Kakyi Sonla\n“Akee Menyia Fanwodi Kpalɛ.”\nBrian Hewitt anloa edwɛkɛ\nBƐWOLE YE: 1981\nMƆƆ ƆYƐLE LA: RALƐ SEKYERAVOLƐ\nBɛwole me wɔ Moundsville, sua ekyi bie mɔɔ wɔ Ohio Azule ne anloa wɔ West Virginia, U.S.A. sɔlɔ nehane la. Ɛnee yɛle ngakula nna, na medame a metɔ zo nwiɔ a, ɛnee yɛ nuhua nsa le mrenya yemɔti ɛnee anyelielɛ wɔ yɛ abusua ne anu kpalɛ. Me awovolɛ yɛ gyima kpalɛ, bɛdi nɔhalɛ yɛɛ bɛlɛ menli nwo ɛlɔlɛ. Ɛnee yɛnlɛ ezukoa ɛdeɛ, noko ɛnee dahuu yɛ sa ka mɔɔ yɛhyia nwo la. Kɛmɔ bɛle Gyihova Alasevolɛ la ati, me awovolɛ bɔle mɔdenle vale Baebolo ngyinlazo tetele yɛ wɔ yɛ ngakula nu.\nNoko akee, mekɛ mɔɔ melɛnyi la, me ahonle bɔle ɔ bo vile mɔɔ bɛhilele me la azo. Ɛnee mennwu kɛzi ɛbɛlabɔlɛ mɔɔ gyi Baebolo ngyinlazo zo la bamaa me nye alie anzɛɛ meanyia ahunlundwolɛ a. Menzuzule kɛ saa meyɛ mɔɔ me kulo la a ɔbamaa me nye alie kpalɛ. Yeangyɛ biala yɛɛ mengyakyile Keleseɛne nyianuhɔlɛ a. Me mediema nwiɔ noko bokale me nwo wɔ atuadelɛ ɛhye anwo. Yɛ awovolɛ yɛle biala mɔɔ bɛbahola la kɛ bɛboa yɛ noko yɛammaa bɛ adenle.\nMeannwu kɛ amuanrɛɛ fanwodi ne mɔɔ mese mekpondɛ la bamaa meayɛ akɛlɛ. Kenle ko bie mɔɔ mevi sukulu melɛkɔ sua nu la, me gɔnwo bie manle me sigalɛte. Menliele. Ɔvi mekɛ zɔhane mɔɔ kɔ la, menyɛle ninyɛne dɔɔnwo mɔɔ boda la. Nzinlii, ɛnee meno nyiletane, mebo nza na mebɔ ɛbɛlatane. Wɔ ɛvolɛ dɔɔnwo mɔɔ doa zo la anu, menzɔle nyiletane mɔɔ anu yɛ se la meneanle ngyikyi ngyikyi na menyɛle akɛlɛ memanle nuhua dɔɔnwo ne ala. Me ti minle nyiletane ne anu la, membɔle ɔ bo kɛ metɔne nyiletane meava meanlea me nwo.\nMenyɛle biala kɛ mebu me nye meagua mɔɔ melɛyɛ la azo, noko me adwenle hakyele me kɛ adenle mɔɔ melua zo la ɛnle kpalɛ. Noko, ɛnee mete nganeɛ kɛ yekpa nwolɛ yemɔti menrɛgyakyi. Me nee menli dɔɔnwo kɔ ɛkponledolɛ nee kɔnsɛte ɛdeɛ, noko ɛnee me nwo ta yɛ me koonwu na meyɛ basaa. Ɔyɛ a medwenle kɛzi me awovolɛ bɔ ɛbɛla kpalɛ na bɛdi bɛ nwo eni la anwo na ɔsi me nwo kɛ medɔ gua zo la.\nƐnee menlɛ anyelazo biala kɛ mebahola meahakyi ɛdeɛ, noko ɛnee bie mɔ ɛndwenle zɔ. Wɔ ɛvolɛ 2000 ne anu, me awovolɛ vɛlɛle me kɛ memaa yɛhɔ Gyihova Alasevolɛ maangyeba nyianu ne bie. Mendwehwenle me bo aze na mengɔle. Ɔzinle me nwo kɛ me mediema nwiɔ ne mɔɔ bɛde atua la noko hɔle bie a.\nWɔ nyianu ne abo, mengakyele kɛ mengɔle kɔnsɛte wɔ ɛleka zɔhane wɔ ɛvolɛ mɔɔ ɛze ɛhɔ la anu. Ngakyile mɔɔ menwunle ye la hanle me kpole kpalɛ. Wɔ kɔnsɛte ne abo, bɛhanle ewula bɛguale ɛkɛ na sigalɛte esike ne bole zolɛ. Menli mɔɔ hɔle kɔnsɛte ne la anu dɔɔnwo ɛnlɛ adwenle kpalɛ, na edwɛkɛ mɔɔ wɔ edwɛne ne anu la maa sonla nwo bubu ye. Noko wɔ nyianu ne abo, menli mɔɔ anye die kpalɛ la a menwunle bɛ a—bɛyɛle me akoaba, ɔnva nwo kɛ menwunle bɛ ɛhyɛ la. Ɛnee ɛkɛ ne le bɔkɔbɔkɔ, na anyelazo wɔ edwɛkɛ ne mɔɔ bɛlɛka la anu. Menwunle kɛzi Baebolo ne anu nɔhalɛ ne boa la ɔzinle me nwo kɛ memkpole ye mekɛ bie la!—Ayezaya 48:17, 18.\n“Baebolo ne boale me manle mengyakyile nyiletane ɛnlonlɛ nee ye ɛdɔnenlɛ na membɔle ɛbɛla kpalɛ”\nBɛwiele nyianu ne la yeangyɛ, menzile kpɔkɛ kɛ mesia meahɔ Keleseɛne asafo ne anu. Me mediema ne mɔ noko, ɔlua anwubielɛ mɔɔ bɛnyianle ye wɔ nyianu ne abo la ati, bɛzile kpɔkɛ na bɛziale. Yɛliele yɛdole nu kɛ bɛ nee yɛdayɛ menli nsa ne ɛyɛ Baebolo ɛzukoalɛ.\nBaebolo edwɛkɛ mɔɔ hanle me ahonle kpalɛ la a le Gyemise 4:8, mɔɔ se: “Bɛhwe bɛbikye Nyamenle, na ɔdaye noko ɔkɛbikye bɛ” la. Menwunle kɛ saa mekulo kɛ mebikye Nyamenle a, ɛnee ɔwɔ kɛ memaa me ɛbɛlabɔlɛ nwo te. Nzenzaleɛ gyɛne mɔɔ ɛha a le kɛ, ɔwɔ kɛ megyakyi sigalɛte ɛnlonlɛ nee nyiletane na megyakyi nzabolɛ.—2 Kɔlentema 7:1.\nMengyakyile agɔnwolɛ dɛba ne mɔ na menvale fofolɛ wɔ Gyihova azonvolɛ avinli. Keleseɛnenli kpanyinli ne mɔɔ nee me zukoale Baebolo ne la boale me kpalɛ. Ɛnee dahuu ɔfɛlɛ me wɔ moba zo yɛɛ ɔfa sua nu na ɔnea kɛzi me nwo de la. Ɛnɛ bɔbɔ, ɔle me gɔnwo kpalɛ ne mɔ anu ko.\nWɔ 2001 ne anu, menvale nzule nu ɛzɔnenlɛ menyɛle me nwo zo mɔɔ meyila memaa Gyihova la anwo sɛkɛlɛneɛ, me mediema nwiɔ ne noko yɛle zɔ. Ɛbahola wɔanwu kɛzi me awovolɛ nee me diema kakula nrenya ne mɔɔ lile nɔhalɛ la anye liele wɔ mekɛ mɔɔ yɛ abusua ne bɔle nuhua bieko wɔ Gyihova ɛzonlenlɛ nu la.\nƐnee medwenle kɛ Baebolo ngyinlazo le kyengye, noko kɛkala, mebu bɛ kɛ bɛle banebɔlɛ kpalɛ. Baebolo ne boale me manle mengyakyile nyiletane ɛnlonlɛ nee ye ɛdɔnenlɛ na membɔle ɛbɛla kpalɛ.\nMenyia nwolɛ adenle kɛ meboka Gyihova azonvolɛ ewiade amuala mediemayɛlɛ ne anwo la. Menli ɛhye kulo bɛ nwo, na bɛfa koyɛlɛ bɛsonle Nyamenle. (Dwɔn 13:34, 35) Menyia nyilalɛ titile bie wɔ mediemayɛlɛ ɛhye anu—yemɔ a le me ye, Adrianne mɔɔ mekulo ye kpalɛ na ɔla me ahonle zo la. Yɛ Bɔvolɛ ne mɔɔ yɛbɔ nu yɛsonle ye la maa yɛ nye die.\nKɛ anrɛɛ mebali angomedi ɛbɛlabɔlɛ nzi la, kɛkala, melɛyɛ dahuu ɛzonlenlɛ gyima ne bie na melɛkilehile menli kɛzi bɛdabɛ noko bɛbahola bɛanyia Nyamenle Edwɛkɛ ne azo nvasoɛ la. Gyima ɛhye ɛmaa me nye ɛlie kpole kpalɛ. Mekola mefa anwodozo kpole meka kɛ Baebolo ne ɛhakyi me subane. Akee menyia fanwodi kpalɛ.


Gyihova Anwo Ɛlɔlɛ Nee Anyezɔlɛ Bamaa Wɔazɔne | Ɛzinzalɛ Arane Debiezukoalɛ\nƐzinzalɛ Arane—Debiezukoalɛ Ɛdeɛ | March 2020\nKENGA YE WƆ Abua Acholi Afrikaans Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Assamese Aukan Australia Mumule Aneɛ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Mumule Aneɛ Congo Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Digor Douala Drehu Dutch Ecuador Mumule Aneɛ Edo Efik English Esan Estonian Ewe Fante Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Gitonga Gokana Greenlandic Guadeloupean Creole Guarani Guatemala Mumule Aneɛ Gujarati Gun Haitian Creole Hausa Havu Herero Hibulu Hiligaynon Hindi Hiri Motu Hmong (White) Honduras Mumule Aneɛ Hungarian Hungary Mumule Aneɛ Iban Ibanag Ibinda Icelandic Idoma Igbo Igede Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Kenya Mumule Aneɛ Khana Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korea Mumule Aneɛ Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Madagascar Mumule Aneɛ Makhuwa-Meetto Malagasy Malawi Mumule Aneɛ Malay Malayalam Maltese Mam Mambwe-Lungu Mansaka Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Mozambique Mumule Aneɛ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mumule Aneɛ Nigeria Mumule Aneɛ Niuean Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Palauan Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Mumule Aneɛ Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Salvador Mumule Aneɛ Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Taabwa Tagalog Tahitian Taiwan Mumule Aneɛ Tajiki Tamil Tandroy Tankarana Tarascan Tatar Telugu Tetun Dili Thai Thai Mumule Aneɛ Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\nGyihova Anwo Ɛlɔlɛ Nee Anyezɔlɛ Bamaa Wɔazɔne\n“Duzu a si me ɛzɔnenlɛ nwo adenle a?”—GYI. 8:36.\nEDWƐNE 37 Fa Wɔ Ɛkɛla Muala Sonle Gyihova\n1-2. Kɛ mɔɔ Gyima ne 8:27-31, 35-38 kile la, duzu a hanle Yiteyopeanli ne maanle ɔzɔnenle a?\nƐKULO kɛ ɛsɔne na ɛyɛ Kelaese ɛdoavolɛ ɔ? Ɛlɔlɛ nee anyezɔlɛ ɛha menli dɔɔnwo ɛmaa bɛyɛ zɔ. Suzu kpanyinli bie mɔɔ ɛnee ɔsonle Yiteyopea ɔbahyema bie la neazo ne anwo nea.\n2 Yiteyopeanli ne yɛle mɔɔ ɔzukoale ye wɔ Ngɛlɛlera ne anu la anwo debie ndɛndɛ. (Kenga Gyima ne 8:27-31, 35-38.) Duzu a boale ye a? Ɔda ali kɛ ɛnee ɔ nye die Nyamenle Edwɛkɛ ne anwo; mɔɔ ɔde ye ehwili ne anu ɔlɛkɔ la, ɛnee ɔlɛkenga Ayezaya buluku ne foa bie. Mɔɔ Felepe nee nrenyia ne dendɛle la, ɔhilele mɔɔ Gyisɛse ɛyɛ ɛmaa ye la anwo anyezɔlɛ. Noko duzu a maanle kpanyinli zɔhane pɛle adenle hɔle Gyɛlusalɛm a? Ɔluakɛ ɛnee yenyia Gyihova anwo ɛlɔlɛ. Kɛzi yɛnwu ɛhye ɛ? Ɛnee yehɔzonle Gyihova wɔ Gyɛlusalɛm na ɔlɛsia yeara sua nu. Ɔkɛyɛ kɛ ɛnee nrenyia ne ɛgyakyi ɛzonlenlɛ mɔɔ bɛwole ye bɛdole nu la na yeva ɔ nwo yebɔ maanle mɔɔ nuhua menli ne ɛdu bɛ nwo ɛmaa nɔhalɛ Nyamenle ne la. Gyihova anwo ɛlɔlɛ ko ne ala a kpusule ye maanle ɔliele ɛzɔnenlɛ na ɔrayɛle Kelaese ɛdoavolɛ a.—Mat. 28:19.\n3. Duzu a bahola azi awie adenle kɛ ɔzɔne a? (Nea ɛlɛka “ Duzu A Wɔ Wɔ Ahonle Nu A?”)\n3 Gyihova anwo ɛlɔlɛ bahola aha wɔ amaa wɔalie ɛzɔnenlɛ. Noko ɛlɔlɛ bahola amaa wɔakpo kɛ ɛbayɛ zɔ. Kɛzi? Dwenle neazo bie mɔ anwo. Bie a ɛkulo wɔ abusua ne yɛɛ ɛ gɔnwo mɔ mɔɔ bɛnle diedima la kpalɛ, na ɔgyegye wɔ kɛ saa ɛsɔne a, bɛbakpɔ wɔ. (Mat. 10:37) Anzɛɛ bie a ɛkulo subane bie mɔ mɔɔ ɛze kɛ Nyamenle kyi la yɛɛ bie a ɔyɛ se kɛ ɛbagyakyi subane zɔhane mɔ. (Edw. 97:10) Anzɛɛ bie a ɔvi wɔ ngakula nu, ɛdi ɛvoyia mɔɔ ɔvi adalɛ ɛzonlenlɛ nu la. Bie a ɛ nye die ɛvoyia ɛhye mɔ anu ninyɛne bie mɔ mɔɔ maa ɛ nye die la anwo. Ɛhye ati, ɔyɛ se kɛ ɛbagyakyi ɛvoyia mɔɔ Gyihova kyi la ɛlilɛ. (1 Kɔl. 10:20, 21) Yemɔti ɔwɔ kɛ ɛbiza ɛ nwo kɛ, “Duzu anzɛɛ nwane a mekulo ye kpalɛ a?”\nDuzu A Wɔ Wɔ Ahonle Nu A?\nGyisɛse vale Baebolo ne anu edwɛkɛ ne totole ma nwo yɛɛ ɔvale sonla ahonle ne ɔtotole azɛlɛ ngakyile nwo. (Luku 8:4-8) Bie a ɛbɔle ɔ bo kɛ ɛ nee Gyihova Alasevolɛ sukoa Baebolo ne la yehyɛ. Saa ɔle zɔ a, kenga edwɛkɛ mɔɔ wɔ Luku 8:11-15 la na biza ɛ nwo kɛ, ‘Azɛlɛ ne boni a mebahola meava me ahonle ne meatoto nwo a?’\nAzɛlɛ mɔɔ bɛtietia zo: Sonla zɛhae ɛnnyia mekɛ ɛnziezie ɔ nwo ɛmmaa Baebolo ɛzukoalɛ ne. Ɔta ɔpɛ ye Baebolo ɛzukoalɛ ne anu yɛɛ ɔnda ɔngɔ debiezukoalɛ ɔluakɛ ɔlɛyɛ ninyɛne bie mɔ la ati.\nAzɛlɛ mɔɔ awolɛ wɔ zo: Sonla ɛhye maa ɛkpɔlɛ mɔɔ ɔ gɔnwo mɔ anzɛɛ ye mbusuafoɔ fa ba ɔ nwo la si ye adenle kɛ ɔbadie Gyihova na yeava Ye ngyinlazo yeabɔ ye ɛbɛla.\nAzɛlɛ mɔɔ mbowule wɔ zo: Sonla zɛhae anye die mɔɔ ɔlɛsukoa ye wɔ Gyihova anwo la anwo, noko ɔte nganeɛ kɛ ezukoa nee nwonane afoa nu ninyɛne bamaa ɔ nye alie na yeanyia banebɔlɛ. Ɔti ɔta ɔtu ye Baebolo ɛzukoalɛ ne ɔsie ɔlua gyima anzɛɛ anyelielɛ ninyɛne ti.\nAzɛlɛ kpalɛ: Sonla ɛhye sukoa Baebolo ne dahuu na ɔbɔ mɔdenle ɔfa mɔɔ ɔlɛsukoa la ɔbɔ ye ɛbɛla. Mɔɔ ɔhyia ye kpalɛ la a le kɛ ɔbayɛ mɔɔ sɔ Gyihova anye la. Ɔnva nwo sɔnea nee ɛkpɔlɛ biala mɔɔ ɔbayia la, ɔbɔ mɔdenle ɔka mɔɔ ɔze ye wɔ Gyihova anwo la ɔkile awie mɔ.\nƐlɛ wɔ ahonle ne azo tumi. Le kɛ azɛlɛ ngakyile ne mɔ mɔɔ wɔ Gyisɛse ndonwo ne anu la, ɛbahola wɔagugua nzule wɔ wɔ sɛkɛlɛneɛ adenle zo ahonle ne mɔɔ le kɛ azɛlɛ la azo, wɔalɔ zo na wɔayɛ zolɛ gyima. Kakye kɛ, ɛdawɔ a ɛbazi azɛlɛ holɛ mɔɔ ɛkulo kɛ ɛyɛ la anwo kpɔkɛ a.\nAWIE MƆƆ ƆHYIA KƐ YƐKULO YE KPALƐ LA\n4. Debie titili mɔɔ bamaa wɔalie ɛzɔnenlɛ la a le boni?\n4 Ɛlɛ ninyɛne mgbalɛ dɔɔnwo mɔɔ ɔwɔ kɛ ɛkulo na ɛkile nwolɛ anyezɔlɛ a. Kɛ neazo la, kolaa na wɔabɔ ɔ bo kɛ ɛ nee Gyihova Alasevolɛ sukoa bɔbɔ la, bie a ɛnee ɛ nye die Baebolo ne anwo kpalɛ. Yɛɛ bie a ɛnee ɛkulo Gyisɛse kpalɛ. Kɛkala mɔɔ wɔnwu Gyihova Alasevolɛ la, bie a ɛbahulo kɛ ɛ nee bɛ tu. Noko ninyɛne mgbalɛ ɛhye mɔ mɔɔ ɛbahulo la ɛnrɛmaa ɛnrɛyila ɛ nwo zo ɛnrɛmaa Gyihova na wɔazɔne. Debie titili mɔɔ bamaa wɔalie ɛzɔnenlɛ la a le Gyihova Nyamenle mumua ne anwo ɛlɔlɛ. Saa ɛkulo Gyihova kpalɛ a, ɛnrɛmaa debie anzɛɛ awie biala ɛnrɛzi wɔ adenle kɛ ɛbazonle ye. Ɛlɔlɛ mɔɔ ɛbanyia wɔamaa Gyihova la baboa wɔ yeamaa wɔalie ɛzɔnenlɛ na wɔahɔ zo wɔazonle Nyamenle dahuu.\n5. Kpuya boni mɔ a yɛbazuzu nwo a?\n5 Gyisɛse hanle kɛ yɛva yɛ ahonle muala, yɛ ɛkɛla muala, yɛ adwenle muala nee yɛ anwosesebɛ muala yɛhulo Gyihova. (Maake 12:30) Kɛ ɔkɛyɛ na wɔanyia ɛlɔlɛ kpole zɛhae wɔamaa Gyihova na wɔabu ye kpalɛ ɛ? Saa ɛdwenledwenle ɛlɔlɛ mɔɔ Gyihova ɛla ye ali ɛhile yɛ la anwo a, ɔbamaa ɛdawɔ noko wɔahulo ye bie. (1 Dwɔn 4:19) Saa ɛnyia Gyihova anwo ɛlɔlɛ kpole zɛhae a, kɛzi ɔbaha wɔ nganeɛdelɛ nee wɔ nyɛleɛ ɛ? *\n6. Kɛ mɔɔ Wulomuma 1:20 kile la, adenle ko mɔɔ ɛbahola wɔalua zo wɔazukoa Gyihova anwo debie la a le boni?\n6 Sukoa Gyihova anwo debie ɔlua ye abɔdeɛ zo. (Kenga Wulomuma 1:20; Yek. 4:11) Dwenledwenle mbaka nee nane nane mɔɔ Gyihova ɛbɔ nee kɛzi bɛmaa yɛnwu kɛ ɔze nrɛlɛbɛ kpalɛ la anwo. Sukoa nwanwane adenle mɔɔ bɛluale zo bɛbɔle wɔ la anwo debie ekyii. (Edw. 139:14) Eza dwenle tumi mɔɔ Gyihova ɛva ɛbɔ sɛnzɛne ne la anwo; nɔhalɛ ne a le kɛ ɔle nwɔlɔra mgbe mgbe mɔɔ wɔ ɛkɛ la anu ko ala. * (Aye. 40:26) Saa ɛyɛ zɔ a, ɔbamaa wɔabu Gyihova kpole kpalɛ. Noko Gyihova mɔɔ ɛbanwu kɛ ɔze nrɛlɛbɛ yɛɛ ɔlɛ tumi la le ninyɛne mɔɔ bamaa ɛ nee ye anyia agɔnwolɛvalɛ la anu ekyi bie ala. Amaa wɔanyia Gyihova anwo ɛlɔlɛ kpole la, ɔwɔ kɛ ɛsukoa ɔ nwo ninyɛne dɔɔnwo.\n7. Amaa wɔahulo Gyihova kpalɛ la, anwodozo boni a ɔwɔ kɛ ɛnyia a?\n7 Ɔwɔ kɛ ɛnyia anwodozo kɛ Gyihova kulo ɛdawɔ mumua ne kpalɛ. Asoo ɔyɛ se ɔmaa wɔ kɛ ɛbalie wɔali kɛ anwuma nee aze Bɔvolɛ ne ze kɛ ɛde aze na ɔkulo wɔ kpalɛ ɔ? Saa ɔle zɔ a, kakye kɛ Gyihova nee “yɛ nuhua ko biala avinli anwa.” (Gyi. 17:26-28) Ɔneɛnlea “ahonle kɔsɔɔti anu” na yebɔ wɔ ɛwɔkɛ kɛ mɔɔ Devidi zele Sɔlɔmɔn la kɛ, “saa ɛkpondɛ ye a, ɔbamaa wɔanwu ye.” (1 Ek. 28:9) Nɔhalɛ nu, deɛmɔti ɛlɛsukoa Baebolo ne la a le kɛ, Gyihova mumua ne ka kɛ, “Mehwe wɔ mebikye me nwo.” (Gyɛ. 31:3) Saa ɛnwu mɔɔ Gyihova ɛyɛ ɛmaa wɔ la kpalɛ a, ɛlɔlɛ mɔɔ ɛlɛ ɛmaa ye la bayɛ kpole.\n8. Kɛzi ɛbahile ɛlɔlɛ mɔɔ Gyihova ɛla ye ali ɛhile wɔ la anwo anyezɔlɛ ɛ?\n8 Amaa wɔahile kɛ ɛkulo Gyihova la, ɔwɔ kɛ ɛ nee ye tendɛ wɔ asɔneyɛlɛ nu. Mekɛ mɔɔ ɛlɛka wɔ ngyegyelɛ wɔahile Nyamenle na wɔala ye ase wɔ debie biala mɔɔ yeyɛ yemaa wɔ anwo la, ɛlɔlɛ mɔɔ ɛlɛ ɛmaa ye la bayɛ kpole. Na saa ɛnwu kɛzi Gyihova bua wɔ asɔneyɛlɛ la a, ɔbamaa agɔnwolɛvalɛ mɔɔ ɛ nee ye lɛ la anu amia. (Edw. 116:1) Ɛhye bamaa wɔanyia anwodozo kɛ ɔte wɔ edwɛkɛ bo. Noko amaa wɔabikye Gyihova kpalɛ la, ɔwɔ kɛ ɛnwu adwenle mɔɔ ɔlɛ wɔ ninyɛne nwo la. Eza ɔwɔ kɛ ɛnwu mɔɔ ɔkpondɛ yeavi wɔ ɛkɛ la. Amaa wɔanyia ɔ nwo nrɛlɛbɛ la, kyesɛ ɛsukoa ye Edwɛkɛ Baebolo ne.\nAdenle kpalɛ ko mɔɔ yɛbalua zo yɛabikye Nyamenle na yɛanwu mɔɔ ɔkpondɛ yeavi yɛ ɛkɛ la a le kɛ yɛbazukoa Baebolo ne (Nea ɛdendɛkpunli 9) *\n9. Kɛ ɔkɛyɛ na wɔahile kɛ ɛ nye sɔ Baebolo ne ɛ?\n9 Sukoa kɛ ɛbahile Nyamenle Edwɛkɛ Baebolo ne anwo anyezɔlɛ. Baebolo ne ala a maa yɛnwu Gyihova nee ye bodane ne mɔ anwo nɔhalɛ ne a. Amaa wɔahile kɛ ɛ nye sɔ Baebolo ne la, kenga ye dahuu, siezie ɛ nwo maa wɔ Baebolo ɛzukoalɛ ne na fa mɔɔ ɛlɛsukoa la bɔ wɔ ɛbɛla. (Edw. 119:97, 99; Dwɔn 17:17) Ɛlɛ ngyehyɛleɛ mɔɔ ɛfa ɛkenga Baebolo ne ɔ? Ɛdi zo na ɛbɔ mɔdenle kɛ ɛbagenga ye alehyenlɛ biala ɔ?\n10. Debie ko mɔɔ yɛ anyelielɛ wɔ Baebolo ne anwo la a le boni?\n10 Debie ko mɔɔ yɛ anyelielɛ wɔ Baebolo ne anwo la a le kɛ, ɔka ninyɛne mɔɔ Gyisɛse yɛle mɔɔ menli nwunle ye la anwo edwɛkɛ. Yemɔ ala a le buluku mɔɔ ka ninyɛne mɔɔ Gyisɛse ɛyɛ ɛmaa wɔ la anwo edwɛkɛ a. Mekɛ mɔɔ ɛlɛsukoa mɔɔ Gyisɛse yɛle nee mɔɔ ɔhanle anwo debie la, ɔbaha wɔ yeamaa ɛ nee ye anyia agɔnwolɛvalɛ.\n11. Kɛ ɔkɛyɛ na wɔahulo Gyihova ɛ?\n11 Sukoa kɛ ɛbahulo Gyisɛse, na ɛlɔlɛ mɔɔ ɛlɛ ɛmaa Gyihova la bayɛ kpole. Duzu ati ɔ? Ɔluakɛ Gyisɛse lale ɔ Ze subane ne mɔ ali pɛpɛɛpɛ. (Dwɔn 14:9) Yemɔti, mekɛ mɔɔ ɛlɛsukoa Gyisɛse anwo debie dɔɔnwo la, ɔbamaa wɔanwu Gyihova kpalɛ na wɔahile ɔ nwo anyezɔlɛ. Nea kɛzi ɛnee Gyisɛse akunlu yelɛyela ye maa bɛdabɛ mɔɔ menli ɛmbu bɛ bie la—ehyiavolɛma, menli mɔɔ ɛnde kpɔkɛ yɛɛ bɛdabɛ mɔɔ bɛle bɛtɛɛ la. Eza dwenle folɛdulɛ kpalɛ mɔɔ ɔfa ɔmaa wɔ, mɔɔ saa ɛtie a ɔbamaa wɔ ɛbɛlabɔlɛ awie wɔ boɛ la anwo.—Mat. 5:1-11; 7:24-27.\n12. Mekɛ mɔɔ ɛlɛsukoa Gyisɛse anwo debie la, duzu a ɔbamaa wɔayɛ a?\n12 Amaa wɔanyia Gyisɛse anwo ɛlɔlɛ kpole la, ɔwɔ kɛ ɛkɔ zo ɛdwenledwenle afɔle mɔɔ ɔbɔle amaa yɛanyia ɛtanefakyɛ la anwo. (Mat. 20:28) Saa ɛte ɔ bo kɛ Gyisɛse vile ye ɛhulolɛ nu wule maanle wɔ a, ɔbaha wɔ yeamaa wɔanlu ɛ nwo na wɔazɛlɛ Gyihova ɛkɛ ɛtanefakyɛ. (Gyi. 3:19, 20; 1 Dwɔn 1:9) Eza Gyisɛse nee Gyihova anwo ɛlɔlɛ bamaa wɔabikye menli mɔɔ bɛkulo Gyihova la.\n13. Duzu a Gyihova ɛmaa wɔnyia a?\n13 Sukoa kɛ ɛbahulo Gyihova abusua ne. Wɔ mbusuafoɔ nee ɛ gɔnwo mɔ mɔɔ bɛnle diedima la ɛnrɛde deɛmɔti ɛkulo kɛ ɛyila ɛ nwo zo ɛmaa Gyihova la abo. Bie bɔbɔ a bɛbadwazo bɛatia wɔ. Gyihova baboa wɔ, ɔlua sunsum nu abusua mɔɔ ɔbamaa wɔanyia la azo. Saa ɛkɔ zo ɛbikye sunsum nu abusua zɔhane a, ɛbanyia ɛlɔlɛ nee moalɛ mɔɔ ɛhyia la. (Maake 10:29, 30; Hib. 10:24, 25) Mekɛ ɛlɛkɔ la, bie a wɔ mbusuafoɔ baboka ɛ nwo bɛazonle Gyihova na bɛava ye ngyinlazo ne mɔ bɛabɔ bɛ ɛbɛla.—1 Pita 2:12.\n14. Kɛ mɔɔ 1 Dwɔn 5:3 ka la, duzu a wɔnwu ye wɔ Gyihova ngyinlazo ne mɔ anwo a?\n14 Sukoa kɛ ɛbamaa ɛ nye azɔ Gyihova ngyinlazo ne mɔ na wɔava wɔayɛ gyima. Kolaa na wɔanwu Gyihova la, bie a ɛnee ɛlɛ wɔ ngyinlazo, noko kɛkala wɔnwu kɛ Gyihova ngyinlazo ne mɔ a le kpalɛ a. (Edw. 1:1-3; kenga 1 Dwɔn 5:3.) Dwenle Baebolo nu folɛdulɛ mɔɔ bɛva bɛmaa kunlima, yelɛma, awovolɛ nee ngakula la anwo. (Ɛfɛ. 5:22–6:4) Ɛbɔle ɔ bo kɛ ɛfa folɛdulɛ zɔhane wɔayɛ gyima la, wɔ abusua asetɛnla ɛtɛyɛle kpalɛ ɔ? Agɔnwolɛvalɛ nwo folɛdulɛ mɔɔ Gyihova ɛva ɛmaa mɔɔ ɛlɛdi zo la ɛmaa wɔnyia subane mgbalɛ, ɔnle zɔ ɔ? Asoo kɛkala ɛ nye ɛnlie? (Mrɛ. 13:20; 1 Kɔl. 15:33) Ɔda ali kɛ ɛbaha kɛ ɛhɛe.\n15. Saa ɛnnwu kɛzi ɛfa Baebolo ngyinlazo bie mɔɔ wɔnwu ye la wɔayɛ gyima a, duzu a ɛbahola wɔayɛ a?\n15 Ɔdwu mekɛ ne bie a, ɛnnwu kɛzi ɛfa Baebolo ngyinlazo bie mɔɔ wɔnwu ye la wɔayɛ gyima a. Ɛhye ati a Gyihova dua ye ahyehyɛdeɛ ne azo maa ɛnyia mbuluku ngakyile mɔɔ bamaa wɔanwu mɔɔ le kpalɛ nee ɛtane la. (Hib. 5:13, 14) Saa ɛkenga na ɛsukoa mbuluku ɛhye mɔ a, ɛbanwu nvasoɛ mɔɔ wɔ zo nee kɛzi ɛbahola wɔava wɔayɛ gyima la, na ɛhye bamaa wɔabikye Gyihova ahyehyɛdeɛ ne.\n16. Kɛzi Gyihova ɛhyehyɛ ye menli ne ɛ?\n16 Sukoa kɛ ɛbahulo Gyihova ahyehyɛdeɛ ne na gyinla ɔ nzi. Gyihova ɛhyehyɛ ye menli ne wɔ asafo ngakyile nu; na ɔ Ra Gyisɛse a le bɛ ti a. (Ɛfɛ. 1:22; 5:23) Gyisɛse ɛkpa mrenyia ekyii bie mɔɔ bɛkpokpa bɛ la kɛ bɛli gyima mɔɔ ɔkulo kɛ bɛyɛ ye ɛnɛ la anyunlu. Gyisɛse vɛlɛle ekpunli ɛhye kɛ “akɛlɛ nɔhavo nee badwema,” na bɛfa gyima mɔɔ bɛlɛ kɛ bɛmaa wɔ sunsum nu aleɛ na bɛabɔ ɛ nwo bane wɔ sunsum nu la anyebolo zo. (Mat. 24:45-47) Ndenle mɔɔ akɛlɛ nɔhavo ne dua zo nea wɔ la ko a le kɛ bɛkpa mboaneneavolɛma mɔɔ bɛfɛta la kɛ bɛnlea wɔ. (Aye. 32:1, 2; Hib. 13:17; 1 Pita 5:2, 3) Mgbanyima ne mɔ lɛ ɛhulolɛ kɛ bɛbava bɛ nwo bɛamaa wɔ, bɛakyekye ɛ rɛle na bɛaboa wɔ bɛamaa wɔahɔ zo wɔabikye Gyihova. Noko ninyɛne mɔɔ anwo hyia mɔɔ bɛbahola bɛayɛ bɛamaa wɔ la ko a le kɛ, bɛbaboa wɔ bɛamaa wɔahilehile awie mɔ Gyihova anwo debie.—Ɛfɛ. 4:11-13.\n17. Kɛ mɔɔ Wulomuma 10:10, 13, 14 kile la, kɛmɔti a yɛka Gyihova anwo edwɛkɛ yɛkile awie mɔ ɛ?\n17 Boa awie mɔ maa bɛhulo Gyihova. Gyisɛse zele ye ɛdoavolɛma kɛ bɛhilehile awie mɔ Gyihova anwo debie. (Mat. 28:19, 20) Bie a ɛbali mɛla zɔhane azo kɛ mɔɔ bɛse yɛyɛ la ati. Noko mekɛ mɔɔ ɛlɔlɛ mɔɔ ɛlɛ ɛmaa Gyihova ɛlɛyɛ kpole la, ɛbade nganeɛ kɛ ɛzoanvolɛ Pita nee Dwɔn la. Bɛhanle kɛ: “Yɛmɛ, yɛnrɛhola yɛnrɛgyakyi ninyɛne mɔɔ yɛnwu ye nee mɔɔ yɛde la anwo edwɛkɛ ɛhanlɛ.” (Gyi. 4:20) Saa yɛboa awie yɛmaa ɔkulo Gyihova a yɛ nye die kpalɛ. Nea kɛzi edwɛkpakavolɛ Felepe anye liele wɔ mekɛ mɔɔ ɔboale Yiteyopeanli ne ɔmaanle ɔnwunle Ngɛlɛlera ne anu nɔhalɛ ne na ɔzɔnenle la! Saa ɛsukoa Felepe na ɛdi Gyisɛse mɛla mɔɔ se yɛbɔ edwɛkpa ne nolo la azo a, ɛnee ɛlɛkile kɛ amgba ɛkulo kɛ ɛyɛ Gyihova Dasevolɛ. (Kenga Wulomuma 10:10, 13, 14.) Ɛhye bamaa wɔabiza kpuya mɔɔ Yiteyopeanli ne bizale la bie kɛ: “Duzu a si me ɛzɔnenlɛ nwo adenle a?”—Gyi. 8:36.\n18 Debie mɔɔ hyia wɔ ɛbɛlabɔlɛ nu mɔɔ ɛbahola wɔayɛ la a le kɛ ɛbazi kpɔkɛ kɛ ɛsɔne. Ɔluakɛ ɛhye anwo hyia kpalɛ la ati, ɔwɔ kɛ ɛsuzu mɔɔ ɔkile la anwo kpalɛ. Duzu a ɔwɔ kɛ ɛnwu ye wɔ ɛzɔnenlɛ nwo a? Kolaa na bɛazɔne wɔ yɛɛ wɔ wɔ ɛzɔnenlɛ ne anzi, duzu a ɔwɔ kɛ ɛyɛ a? Yɛbabua kpuya zɔhane mɔ wɔ edwɛkɛ mɔɔ doa zo la anu.\nAdwenle boni a ɔwɔ kɛ yɛfa yɛsonle Gyihova a, na duzu ati a ɛbua ye zɔhane a?\nKɛ ɔkɛyɛ na yɛahulo Gyihova ɛ?\nSaa yɛdwenledwenle ndonwo mɔɔ wɔ Luku 8:11-15 la anwo a, nvasoɛ boni a yɛbanyia a?\n^ ɛden. 5 Menli mɔɔ bɛkulo Gyihova la bie mɔ twenlehwenle bɛ bo aze kɛ bɛbazɔne na bɛayɛ ye Alasevolɛ. Saa zɔhane a ɛte nganeɛ a, edwɛkɛ ɛhye bamaa wɔanwu ninyɛne bie mɔ mɔɔ ɛbahola wɔayɛ amaa wɔahola wɔazɔne la.\n^ ɛden. 5 Asolo awie biala, yemɔti asolo kɛzi bie mɔ bava nzuzulɛ mɔɔ yɛva yɛmaa wɔ edwɛkɛ ɛhye anu la ayɛ gyima la.\n^ ɛden. 6 Saa ɛkpondɛ neazo dɔɔnwo a, nea Was Life Created? yɛɛ The Origin of Life—Five Questions Worth Asking brohyua ne mɔ anu.\n^ ɛden. 61 NVONINLI NWO EDWƐKƐ: Adiema raalɛ bie ɛva trate ɛmaa bɛlɛra bie mɔɔ yeyia ye wɔ gua nu la.\nFa nwa awie Fa nwa awie Gyihova Anwo Ɛlɔlɛ Nee Anyezɔlɛ Bamaa Wɔazɔne\nw20 March m. 2-7\nWɔziezie Ɛ Nwo Kɛ Ɛmaa Bɛazɔne Wɔ Ɔ?\nƐBƐLABƆLƐ NU EDWƐKƐ “Yɛwɔ Ɛke! Soa Yɛ!”\nMekɛ Boni A Ɔfɛta Kɛ Yɛtendɛ A?\nBɛhulo Bɛ Nwo Ngoko Kpalɛ\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ March 2020\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ March 2020\nƐZINZALƐ ARANE—DEBIEZUKOALƐ ƐDEƐ March 2020


2 Arelemgbunli 2 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Tɔ Zo Nwiɔ 2:1-25\nBɛvale Yilaegya wɔ ahumu nu bɛhɔle (1-18)\nYilaehya asa hanle Yilaegya tɛladeɛ ne (13, 14)\nYilaehya yɛle Gyɛleko azule ne ayile (19-22)\nEzizile hunle ngakula bie mɔɔ bɛvi Bɛtɛle la (23-25)\n2 Mekɛ mɔɔ ɛnee Gyihova barava Yilaegya+ wɔ ahumu nu ahɔ anwuma* la,+ Yilaegya nee Yilaehya+ vile Gelegale zile nu hɔle.+ 2 Yilaegya zele Yilaehya kɛ: “Mesɛlɛ wɔ tɛnla ɛke, ɔluakɛ Gyihova ɛzoa me wɔ Bɛtɛle.” Noko Yilaehya hanle kɛ: “Mekɛ ala mɔɔ Gyihova de aze na ɛdawɔ noko ɛde aze* la, menrɛgyakyi wɔ.” Yemɔti bɛhɔle Bɛtɛle.+ 3 Akee ngapezoma ne amra* ne mɔ mɔɔ bɛwɔ Bɛtɛle la rale Yilaehya anwo ɛkɛ na bɛbizale ye kɛ: “Ɛze kɛ ɛnɛ Gyihova barava ɛ menle ne mɔɔ kile wɔ adenle la ahɔ ɔ?”+ Na ɔhanle kɛ: “Meze ye dɛba. Bɛmua bɛ nloa.” 4 Na Yilaegya zele ye kɛ: “Yilaehya, mesɛlɛ wɔ tɛnla ɛke, ɔluakɛ Gyihova ɛzoa me wɔ Gyɛleko.”+ Noko ɔhanle kɛ: “Mekɛ ala mɔɔ Gyihova de aze na ɛdawɔ noko ɛde aze* la, menrɛgyakyi wɔ.” Yemɔti bɛhɔle Gyɛleko. 5 Akee ngapezoma ne amra ne mɔ mɔɔ bɛwɔ Gyɛleko la rale Yilaehya anwo ɛkɛ na bɛbizale ye kɛ: “Ɛze kɛ ɛnɛ Gyihova barava ɛ menle ne mɔɔ kile wɔ adenle la ahɔ ɔ?” Na ɔhanle kɛ: “Meze ye dɛba. Bɛmua bɛ nloa.” 6 Na Yilaegya zele ye kɛ: “Mesɛlɛ wɔ tɛnla ɛke, ɔluakɛ Gyihova ɛzoa me wɔ Dwɔdan ne anloa.” Noko ɔhanle kɛ: “Mekɛ ala mɔɔ Gyihova de aze na ɛdawɔ noko ɛde aze* la, menrɛgyakyi wɔ.” Yemɔti bɛ mu nwiɔ bɛhɔle. 7 Na ngapezoma ne amra ne mɔ anu 50 noko doale bɛ na bɛgyinlanle moamoa bɛnleanle bɛ wɔ mekɛ mɔɔ bɛ mu nwiɔ bɛgyi Dwɔdan ne anloa la. 8 Akee Yilaegya yele ye tɛladeɛ* ne+ na ɔbɛkale na ɔvale ɔfinle azule ne anu, na nuhua kpakyele mɔɔ bie wɔ bɛne zo na bie wɔ fema zo a, yemɔti bɛ mu nwiɔ bɛluale azɛlɛ resee zo bɛpɛle.+ 9 Mɔɔ bɛpɛle ala la, Yilaegya zele Yilaehya kɛ: “Biza mɔɔ ɛkpondɛ kɛ meyɛ memaa wɔ la kolaa na bɛava me bɛavi ɛ nwo ɛke.” Yemɔti Yilaehya hanle kɛ: “Mesɛlɛ wɔ, mebahola meanyia wɔ sunsum ne+ mɔnwo* nwiɔ ɔ?”+ 10 Ɔbuale kɛ: “Wɔbiza debie ɛsesebɛ. Saa ɛnwu me wɔ mekɛ mɔɔ bɛlɛfa me bɛavi ɛ nwo ɛkɛ ne la a, ɔbayɛ zɔhane yeamaa wɔ; noko saa wɔannwu me ɛdeɛ a, yemɔ ɔnrɛyɛ zɔ.” 11 Mɔɔ bɛlua nwo bɛlɛkɔ na bɛlɛtendɛ la, arɛlevilɛ nu ala, senle ehwili nee senle mgbɔnwɔ+ ratetele bɛ mu nwiɔ bɛ avinli, na Yilaegya luale ahumu ne anu hɔle anwuma.*+ 12 Mekɛ mɔɔ Yilaehya ɛlɛnea la, ɔdeanle nu kɛ: “Me papa, me papa! Yizilayɛ ehwili ne nee ye mgbɔnwɔkavoma!”+ Mɔɔ yeannwu ye bieko la, ɔzɔle ɔdaye mumua ne ye tɛladeɛ ne anu na ɔsuanle nuhua nwiɔ.+ 13 Ɛhye anzi, ɔvale Yilaegya tɛladeɛ ne+ mɔɔ kpolole guale aze la na ɔziale ɔ nzi ɔhɔgyinlanle Dwɔdan ne anloa. 14 Akee ɔvale Yilaegya tɛladeɛ ne mɔɔ kpolole guale aze la ɔfinle azule ne anu na ɔhanle kɛ: “Nienwu a Gyihova, Yilaegya Nyamenle ne wɔ a?” Mɔɔ ɔvale ɔfinle azule ne anu la, nuhua kpakyele mɔɔ bie wɔ bɛne zo na bie wɔ fema zo a, na Yilaehya pɛle.+ 15 Mɔɔ ngapezoma ne amra ne mɔ mɔɔ wɔ Gyɛleko la nwunle ye wɔ moamoa la, bɛhanle kɛ: “Yilaegya sunsum ne ɛdwu Yilaehya anwo zo.”+ Yemɔti bɛhɔyiale ye na bɛbɔle bɛ ti aze wɔ ɔ nyunlu. 16 Bɛzele ye kɛ: “Nea, mrenyia 50 mɔɔ anwo yɛ se la boka wɔ sonvolɛma ne anwo wɔ ɛke. Yɛsɛlɛ wɔ maa bɛhɔkpondɛ ɛ menle. Bie a Gyihova sunsum* ne ɛmaa ye zo na yegyakyi ye yedo awoka ne mɔ ko azo, anzɛɛ bɔnza ne mɔ ko anu.”+ Noko ɔhanle kɛ: “Bɛmmasoa bɛ.” 17 Noko bɛhanle too bɛmaanle nyiane dɔle ɔ nye zo, yemɔti ɔhanle kɛ: “Bɛzoa bɛ.” Bɛzoanle mrenyia 50, na bɛhɔkpondɛle ye too kenle nsa, noko bɛannwu ye. 18 Mɔɔ bɛziale bɛrale ɔ nwo ɛkɛ ne la, ɛnee ɔde Gyɛleko.+ Akee ɔbizale bɛ kɛ: “Meanga meangile bɛ kɛ bɛmmakɔ ɔ?” 19 Nzinlii menli mɔɔ wɔ suakpole ne azo la zele Yilaehya kɛ: “Me menle kola nwu ye kɛ suakpole ye wɔ ɛleka kpalɛ;+ noko nzule ne ɛnle kpalɛ, yɛɛ azɛlɛ ne le mota.”* 20 Ɛhye ati ɔhanle kɛ: “Bɛva ngyenle bɛgua kyɛnze ekyi mɔɔ le fofolɛ la anu bɛrɛlɛ me.” Ɔti bɛvale bɛrɛlɛle ye. 21 Akee ɔhɔle ɛleka mɔɔ nzule ne vi ba la na ɔvuandinle ngyenle ne ɔguale nu+ na ɔhanle kɛ: “Mɔɔ Gyihova ɛha la ɛne, ‘Meyɛ azule ɛhye ayile. Ɔnrɛmaa awie biala ɛnrɛwu anzɛɛ ɛnrɛyɛ mota* bieko.’” 22 Na azule ne ɛde kpɔkɛ too a yeradwu ɛnɛ a, kɛ mɔɔ Yilaehya hanle ala la. 23 Ɔvile ɛkɛ ne kɛ ɔfo yeahɔ Bɛtɛle. Mɔɔ ɔlua adenle zo ɔlɛkɔ la, ngakula mrenyia bie vi suakpole ne azo rale na bɛbɔle ɔ bo kɛ bɛgolo ɔ nwo,+ na bɛhanle bɛhilele ye kɛ: “Atizo kpawee, fo kɔ ɛ! Atizo kpawee, fo kɔ ɛ!” 24 Awieleɛ bɔkɔɔ ne, ɔhakyile ɔ nwo na ɔnleanle bɛ na ɔwale bɛ amonle wɔ Gyihova duma nu. Akee ezizile mbelɛ nwiɔ+ vi ɛhoayelɛ ne anu vindele na bɛtetele ngakula ne mɔ 42 anu azinli azinli.+ 25 Ɔvile ɛkɛ ne ɔhɔle Kamɛle Boka ne azo,+ na ɔvile ɛkɛ ne ɔziale ɔhɔle Samɛlea.\n^ Anzɛɛ “anwomanyunlu.”\n^ Ɔbayɛ kɛ “ngapezoma ne amra ne mɔ” le sukulu mɔɔ bɛtete ngapezoma wɔ ɛkɛ anzɛɛ bɛle ngapezoma ekpunli.\n^ Anzɛɛ “ngapezonli tɛladeɛ.”\n^ Anzɛɛ “fane.”\n^ Anzɛɛ “anwoma.”\n^ Anzɛɛ ɔkola ɔkile, “maa ɛkolɛ kpɔne.”\n^ Anzɛɛ ɔkola ɔkile, “ako ɛnrɛkpɔne.”\n2 Arelemgbunli 2


Belemgbunli Nɛbukadenɛza nee Mgbavolɛ Nna Bie Mɔɔ Diele Gyihova La | Ngakula Baebolo Ɛzukoalɛdeɛ\nMgbavolɛ Nna Bie Diele Gyihova\nMɔɔ Nɛbukadenɛza vale Dwuda mgbanyima hɔle Babelɔn la, ɔmaanle ye sonvolɛ kpanyinli Ahyepinaze nleanle bɛ nwo zo. Nɛbukadenɛza hanle hilele Ahyepinaze kɛ ɔye ngakula mrenyia mɔɔ bɛ nwo yɛ se na bɛze nrɛlɛbɛ wɔ bɛ nu la. Bɛbava ɛvolɛ nsa bɛatete ngakula mrenyia ɛhye mɔ. Ndetelɛ ne bamaa bɛayɛ mgbanyima titili wɔ Babelɔn. Ɛnee ɔwɔ kɛ mgbavolɛ ɛhye mɔ sukoa kɛzi bɛkenga, bɛkɛlɛ na bɛka Akadea, Babelɔn aneɛ ne la. Eza ɔwɔ kɛ bɛdi aleɛ mɔɔ belemgbunli ne nee ye mgbanyima di la bie. Mgbavolɛ ne mɔ anu nna a le Daneɛle, Hananaya, Maehyeeyɛle, yɛɛ Azalaya. Ahyepinaze totonle bɛ aluma fofolɛ: Bɛletihyazaa, Hyeedelake; Mihyake, yɛɛ Abɛdenɛgo. Asoo ndetelɛ ɛhye bamaa bɛagyakyi Gyihova ɛzonlenlɛ ɔ?\nMgbavolɛ nna ɛhye mɔ bɔle kpɔkɛ kɛ bɛbadie Gyihova. Ɛnee bɛze kɛ ɔnle kɛ bɛdi belemgbunli ne aleɛ ne ɔluakɛ Gyihova Mɛla ne se nwolɛ ɛnde. Yemɔti bɛhanle bɛhilele Ahyepinaze kɛ: ‘Yɛsɛlɛ wɔ mmamaa yɛ belemgbunli aleɛ ne bie.’ Ahyepinaze zele bɛ kɛ: ‘Saa bɛanli na belemgbunli ne nwu kɛ bɛnwa a, ɔbahu me!’\nDaneɛle nyianle adwenle bie. Ɔhanle ɔhilele sonvolɛ ne kɛ: ‘Yɛsɛlɛ wɔ maa bɛmaa yɛ nya nya yɛli na bɛmaa yɛ nzule yɛnlo kenle bulu. Na fa yɛ toto menli mɔɔ ɛlɛdi suakunlu aleɛ ne la anwo.’ Sonvolɛ ne liele dole nu.\nKenle bulu ne dwule la, ɛnee bɛyɛ mbelane ngɛnlɛma bɛdɛla mgbavolɛ mɔɔ ɛha la amuala. Gyihova anye liele kɛ bɛdiele ye la. Ɔmaanle Daneɛle nyianle nrɛlɛbɛ nee ndelebɛbo mɔɔ ɔkola ɔkile yekile nee ɛlalɛ bo a.\nMɔɔ bɛtetele mgbavolɛ ne mɔ bɛwiele la, Ahyepinaze vale mgbavolɛ ne mɔ hɔle Nɛbukadenɛza anyunlu. Belemgbunli ne nee bɛ dendɛle, na ɔnwunle kɛ Daneɛle, Hananaya, Maehyeeyɛle, yɛɛ Azalaya ze nrɛlɛbɛ yɛɛ bɛ nye la ɛkɛ tɛla mgbavolɛ mɔɔ ɛha la amuala. Ɔkpale menli nna ɛhye kɛ bɛyɛ gyima wɔ belemgbunli sua nu ɛkɛ. Ɛnee belemgbunli ne maa bɛtu ye folɛ wɔ edwɛkɛ mɔɔ anwo hyia la anwo. Gyihova maanle bɛnwunle nrɛlɛbɛ bɛdɛlale belemgbunli ne nrɛlɛbɛvolɛma nee ye ngonyiama ne amuala.\nDaneɛle, Hananaya, Maehyeeyɛle, yɛɛ Azalaya arɛle anvi kɛ bɛle Gyihova azonvolɛ ɔnva nwo kɛ ɛnee bɛwɔ maanle gyɛne zo la. Ɛdawɔ noko, saa ɛ nee wɔ awovolɛ ɛnde a, ɛbahakye Gyihova dahuu ɔ?\n“Mmamaa awie biala bu wɔ kakula. Emomu yɛ neazo maa nɔhavoma ne wɔ ɛdendɛlɛ nu, ɛbɛlabɔlɛ nu, ɛlɔlɛ nu, diedi nu, nee anwodelɛ nu.”—1 Timote 4:12\nKpuya: Duzu ati a Daneɛle nee ɔ gɔnwo mɔ nsa ne diele Gyihova ɛ? Kɛzi Gyihova boale bɛ ɛ?\nHyeedelake, Mihyake, nee Abɛdenɛgo kpole kɛ bɛnrɛzonle Babelɔn belemgbunli ne nvutuke ananze ne.\nSɛlɛ Gyihova dahuu kɛ mɔɔ Daneɛle yɛle la!\nFa nwa awie Fa nwa awie Mgbavolɛ Nna Bie Diele Gyihova\nlfb ɛzukoalɛdeɛ 59 m. 142-143


Bɛzɛkye Belemgbunlililɛ Ne Agbɔvolɛ | Nyamenle Belemgbunlililɛ\nNyamenle Belemgbunlililɛ Ne Bazɛkye Ye Agbɔvolɛ\nNinyɛne mɔɔ bahɔwie Amagɛdɔn konle ne anu la\n1, 2. (a) Daselɛ boni a kile kɛ yɛ Belemgbunli ne ɛli tumi ɔvi 1914 a? (b) Duzu a yɛbazuzu nwo wɔ tile ɛhye anu a?\nMƆƆ Nyamenle Belemgbunlililɛ ne ɛyɛ wɔ ye agbɔvolɛ avinli mɔɔ yɛzuzu nwolɛ la ɛmaa yɛ diedi ne anu ɛmia. (Edw. 110:2) Yɛ Belemgbunli ne ɛye ɛlɔnema mɔɔ bɛfi bɛ ɛhulolɛ nu bɛka edwɛkɛ ne la. Yede ye ɛdoavolɛma anwo yɛɛ yedu bɛ nu evinli wɔ sunsum nu nee ɛbɛlabɔlɛ nu. Yɛɛ ɔnva nwo mɔdenle biala mɔɔ Belemgbunlililɛ ne anwo agbɔvolɛ ɛlɛbɔ kɛ bɛtete yɛ nu la, yɛyɛ ko wɔ ewiade ɛleka biala. Ɛhye mɔ nee ninyɛne gyɛne dɔɔnwo mɔɔ Belemgbunlililɛ ne ɛyɛ mɔɔ yɛzuzu nwo la maa yɛnyia daselɛ dɔɔnwo mɔɔ kile kɛ ɔvi 1914, yɛ Belemgbunli ne ɛlɛdi tumi wɔ Belemgbunlililɛ ne anwo agbɔvolɛ avinli.\n2 Belemgbunlililɛ ne bayɛ nwanwane ninyɛne dɔɔnwo bɔbɔ kenlensa ye ala. Ɔbara na yeahomo ye agbɔvolɛ “anwo zo yeamaa bɛagolo.” (Mat. 6:10; Dan. 2:44) Noko kolaa na zɔhane mekɛ ne adwu la, ninyɛne titile gyɛne bahɔ zo. Bɛmɛ a le boni mɔ? Baebolo ngapezo dɔɔnwo bua zɔhane kpuyia ne. Bɛmaa yɛzuzu zɔhane ngapezo ne bie mɔ anwo amaa yɛanwu mɔɔ la yɛ nyunlu la.\nMɔɔ Bazi Kolaa Na Arɛlevilɛ Nu “Munzule Ne” Azi La\n3. Duzu a le debie mɔɔ lumua mɔɔ yɛ nye la ye ade a?\n3 Bɛbabɔ anzondwolɛ nwo nolo. Mɔɔ ɛzoanvolɛ Pɔɔlo kɛlɛ Tɛsalonaekama la, ɔhanle ninyɛne mɔɔ lumua mɔɔ yɛ nye la bɛ ade la anwo edwɛkɛ. (Bɛgenga 1 Tɛsalonaekama 5:2, 3.) Pɔɔlo hanle “[Gyihova] kenle” ne mɔɔ ‘Babelɔn Kpole ne’ ɛtetalɛ a babɔ ɔ bo la anwo edwɛkɛ wɔ kɛlata ɛhye anu. (Yek. 17:5) Noko kolaa na Gyihova kenle ne abɔ ɔ bo la, maanle maanle ne mɔ baha kɛ “Debie biala ɛla boɛ.” Bie a bɛbaha edwɛkɛ ɛhye ko anzɛɛ fane dɔɔnwo. Asoo ɛzonlenlɛ nu mgbanyima bava bɛ nwo awula nu? Kɛmɔ bɛboka ewiade ne anwo la ati, bɛbaboka maanle maanle ne mɔ anwo bɛaha kɛ, “Anzondwolɛ wɔ ɛkɛ!” (Gyɛ. 6:14, NW; 23:16, 17; Yek. 17:1, 2) Anzondwolɛ nolobɔlɛ ɛhye bahile kɛ Gyihova kenle ne ɛlɛba arabɔ ɔ bo. Nyamenle Belemgbunlililɛ ne agbɔvolɛ “ɛnrɛvi ɛsalɛ.”\n4. Saa yɛte nvasoɛ mɔɔ wɔ Pɔɔlo ngapezo ne mɔɔ fane anzondwolɛ mɔɔ bɛbabɔ ye nolo anwo la abo a, kɛzi ɔbaboa yɛ ɛ?\n4 Kɛzi ngapezo ɛhye mɔɔ yɛbade ɔ bo la baboa yɛ ɛ? Pɔɔlo hanle kɛ: “Bɛmɛ bɛnde awozinli nu na Kenle ne ali bɛ nvunu kɛ awule la.” (1 Tɛs. 5:3, 4) Yɛnle kɛ menli mɔɔ ɛha la, yɛze kɛzi ewiade ne ɛlɛkɔ ye la. Kɛzi anzondwolɛ nwo ngapezo ɛhye bape zo ɛ? Ɔwɔ kɛ yɛkendɛ na yɛnea mɔɔ bazi la. Ɛhye ati, “ɔwɔ kɛ yɛmaa yɛ nye gyinla zolɛ na yɛyɛ yɛ nye gyɛlɛmgbɛɛnye.”—1 Tɛs. 5:6; Zɛf. 3:8.\nAnwongyelelɛ Kpole Ne Bɔ Ɔ Bo\n5. Duzu a babɔ ‘anwongyelelɛ kpole’ ne abo a?\n5 Bɛbateta ɛzonlenlɛ. Kakye kɛ Pɔɔlo hɛlɛle kɛ: “Mekɛ mɔɔ menli kɛdwenle kɛ akee ‘Debie biala ɛla boɛ’ la, mekɛ ne anu ala yɛɛ munzule ne bazi a.” Kɛmɔ maanle nu kulu a ɔngyɛ na ɛsɛnlɛmanye akpakye la, zɔhane ala a bɛka kɛ “Debie biala ɛla boɛ” a, “mekɛ ne anu ala yɛɛ munzule ne bazi a.” Duzu a bɛbazɛkye ye a? Mɔɔ lumua la a le ‘Babelɔn Kpole’ ne, adalɛ ɛzonlenlɛ maanle ne mɔɔ eza bɛfɛlɛ ye “tuutuunli” ne la. (Yek. 17:5, 6, 15) Keleseɛnemaanle ne nee adalɛ ɛzonlenlɛ ahyehyɛdeɛ gyɛne ɛzɛkyelɛ ne a babɔ ‘anwongyelelɛ kpole ne’ abo a. (Mat. 24:21; 2 Tɛs. 2:8) Edwɛkɛ ɛhye bazi menli dɔɔnwo anwo. Duzu ati ɔ? Ɔluakɛ ɔkadwu zɔhane mekɛ ne la, tuutuunli ne baha kɛ mele “belemgbunli raalɛ” mɔɔ “menrɛnwu nyane deɛ holɛ.” Noko ɔnrɛhyɛ na yeanwu kɛ bɛye ɔ rɛle bɛdo ɔ sa nu. Bɛbaye ye bɛavi ɛkɛ ndɛndɛ kɛ asɛɛ “kenle ko” debie.—Yek. 18:7, 8.\n6. Nwane anzɛɛ nzɔne a bateta ‘Babelɔn Kpole ne’ a?\n6 Nwane anzɛɛ nzɔne a bateta ‘Babelɔn Kpole’ ne a? “Nane ne” mɔɔ ye “mɛne le bulu” la. Yekile buluku ne kile kɛ nane anwo ɛzulolɛ ɛhye gyi ɛkɛ ne maa Maamgbole Koyɛlɛ Eku ne (UN). Mɛne bulu ne gyi ɛkɛ maa maanyɛlɛ tumililɛ ngakyile mɔɔ bɛwɔ ɛkɛ ne kɛkala mɔɔ bɛboa “nane kɔkɔlɛ” ɛhye la. (Yek. 17:3, 5, 11, 12) Kɛzi ɛtetalɛ ne bayɛ ɛ? Maanle maanle mɔɔ wɔ UN ne anu la bɛalie debie biala mɔɔ tutuunli ne lɛ la, bɛbali ye nwonane ne na bɛado ye senle nu “bɛayela ye bɔkɔɔ.”—Bɛgenga Yekile 17:16. *\n7. Kɛzi Gyisɛse edwɛkɛ ne mɔɔ wɔ Mateyu 24:21, 22 la rale nu wɔ ɛvoya mɔɔ lumua Y.M. anu la ɛ, na kɛzi ɔbara nu kenlebie ɛ?\n7 Bɛbapɛ mekɛ ne azo. Yɛ Belemgbunli ne hanle mɔɔ bazi mekɛ ɛhye anu wɔ anwongyelelɛ kpole ne anu la. Gyisɛse hanle kɛ: “Awulae ɛnlea ye menli ne mɔɔ yekpa nu yeye bɛ la ati yede mekɛ ne azo.” (Bɛgenga Mateyu 24:21, 22.) Gyisɛse edwɛkɛ ne rale nu ekyi wɔ 66 Y.M. wɔ mekɛ mɔɔ Gyihova ‘dele mekɛ’ mɔɔ Wulomu ɛlɔnema vale tetale Gyɛlusalɛm azo la. (Maake 13:20) Ɛhye manle Keleseɛnema mɔɔ bɛwɔ Gyɛlusalɛm nee Dwudiya la nyianle ngoane. Duzu a bazi wɔ ewiade amuala wɔ anwongyelelɛ kpole ne mɔɔ ɛlɛba la anu a? Gyihova balua yɛ Belemgbunli ne azo ‘ade mekɛ’ mɔɔ Maamgbole Koyɛlɛ Eku ne bava ateta ɛzonlenlɛ la azo amaa bɛanzɛkye nɔhalɛ ɛzonlenlɛ bɛamboka adalɛ ne anwo. Ɔlua ɛhye azo, bɛbazɛkye adalɛ ɛzonlenlɛ ahyehyɛdeɛ kɔsɔɔti, na nɔhalɛ ɛzonlenlɛ kokye ne a baha a. (Edw. 96:5) Akee bɛmaa yɛzuzu ninyɛne mɔɔ bazi wɔ mekɛ mɔɔ anwongyelelɛ kpole ne foa ɛhye ɛpɛ nu la anwo.\nNinyɛne Mɔɔ Bahɔwie Amagɛdɔn\n8, 9. Ninyɛne mɔɔ basisi la boni a ɛnee Gyisɛse ɛlɛka nwolɛ edwɛkɛ a, na kɛzi menli bayɛ bɛ nyɛleɛ wɔ mɔɔ bɛbanwu ye la anwo ɛ?\n8 Gyisɛse ngapezo ne mɔɔ fane awieleɛ ne anwo la kile kɛ ninyɛne dɔɔnwo basisi ahɔwie Amagɛdɔn ne anu. Bɛhɛlɛ ninyɛne nwiɔ mɔɔ lumua mɔɔ yɛbazuzu nwolɛ la wɔ Mateyu, Maake, nee Luku Edwɛkpa ne anu.—Bɛgenga Mateyu 24:29-31; Maake 13:23-27; Luku 21:25-28.\n9 Ninyɛne mɔɔ basisi anwuma. Gyisɛse hanle kɛ: “Sɛnzɛne ne balu wɔ ye ɛdudulɛ nu, yɛɛ siane ne ɛnrɛda.” Nɔhalɛ nu, menli ɛnrɛhɔ ɛzonlenlɛ nu mgbanyima ɛkɛ kɛ bɛkpondɛ wienyi—bɛnrɛkpondɛ adehilelɛ bɛnrɛvi bɛ ɛkɛ bieko. Asoo ɛnee Gyisɛse ɛlɛka ninyɛne mɔɔ basisi anwuma la anwo edwɛkɛ? Ɔbayɛ zɔ. (Aye. 13:9-11; Dww. 2:1, 30, 31) Kɛzi menli bayɛ bɛ nyɛleɛ wɔ mɔɔ bɛbanwu ye la anwo ɛ? Bɛ ‘rɛle babɔ’ na “bɛ ti akunlu azɛkye.” (Luku 21:25; Zɛf. 1:17) Amgba, Nyamenle Belemgbunlililɛ ne agbɔvolɛ—ɔvi ‘arelemgbunli kɔdwu ahanra’ nwo zo—‘ɛzulolɛ ngome bamaa bɛ nye zo abulu bɛ wɔ mekɛ mɔɔ bɛlɛkendɛ mɔɔ bazi’ la na bɛanriandi bɛahɔkpondɛ ɛvealeka. Noko akee, bɛnrɛnyia feabelɛ mɔɔ ɔnrɛmaa Belemgbunli ne ɛya ne ɛnrɛra bɛ nwo zo la.—Luku 21:26; 23:30; Yek. 6:15-17.\n10. Ndɛne boni a Gyisɛse babua a, na kɛzi Nyamenle Belemgbunlililɛ ne boavolɛma nee ye agbɔvolɛ bɛayɛ bɛ nyɛleɛ ɛ?\n10 Ndɛnebualɛ. Bɛbamaa Nyamenle Belemgbunlililɛ ne agbɔvolɛ kɔsɔɔti anwu debie mɔɔ bamaa bɛ nyanenwunlɛ ne ayɛ kpole la. Gyisɛse hanle kɛ: “Bɛbanwu medame Sonla Ra kɛ melua amungu nu melɛba wɔ tumi bedevinli nee anyunlunyia nu.” (Maake 13:26) Nwanwane deɛ ɛhye bahile kɛ Gyisɛse ɛlɛba arabua ndɛne. Wɔ ngapezo zɔhane foa gyɛne mɔɔ fane awieleɛ mekɛ ne anwo la anu, Gyisɛse hilehilele ndɛnebualɛ mɔɔ bahɔ zo wɔ mekɛ ɛhye anu la anu dɔɔnwo. Yɛnwu zɔhane edwɛkɛ ne wɔ mboane nee mbɔnkye ɛrɛlɛ ne anu. (Bɛgenga Mateyu 25:31-33, 46.) Bɛbabua nɔhavoma mɔɔ boa Nyamenle Belemgbunlililɛ ne la ndɛne kɛ “mboane” na ‘bɛbamaa bɛ nye zo’ ɔboalekɛ ɛnee bɛ “ngoanelielɛ ne ɛbikye.” (Luku 21:28) Noko bɛbabua Belemgbunlililɛ ne agbɔvolɛ ndɛne kɛ bɛle “mbɔnkye” na ‘bɛbali nyane’ ɔluakɛ bɛbanwu ye kɛ bɛ “ɛzɛkyelɛ bɔkɔɔ” ɛbikye.—Mat. 24:30; Yek. 1:7.\n11. Duzu a ɔwɔ kɛ yɛmaa ɔtɛnla yɛ adwenle nu wɔ mekɛ mɔɔ yɛlɛsuzu ninyɛne mɔɔ basisi kenlebie anwo la ɛ?\n11 Saa Gyisɛse bua “aleɛabo amra amuala” ndɛne wie a, edwɛkɛ mɔɔ nwolɛ hyia la dɔɔnwo bahɔ zo asisi kolaa na Amagɛdɔn konle ne abɔ ɔ bo. (Mat. 25:32) Yɛbazuzu edwɛkɛ zɔhane nwiɔ anwo: Gɔɔgo ɛtetalɛ ne yɛɛ menli mɔɔ bɛkpokpa bɛ mɔɔ bɛbaboɔboa bɛ nloa la. Mekɛ mɔɔ yɛlɛsuzu edwɛkɛ nwiɔ zɔhane mɔ anwo la, ɔwɔ kɛ yɛkakye kɛ Nyamenle Edwɛkɛ ne ɛngile mekɛ titile mɔɔ bɛbasisi la. Nɔhalɛ nu, ɔzɔho kɛ saa ko si a, ɔnrɛwie na ko noko arado ye.\n12. Konle mɔɔ anu yɛ se la boni a Seetan bava adoa Belemgbunlililɛ ne a?\n12 Ɛtetalɛ mɔɔ nuhua yɛ se. Gɔɔgo mɔɔ vi Meegɔɔgo la bateta menli mɔɔ bɛkpokpa bɛ la mɔhama nee bɛ gɔnwo mɔ mboane gyɛne ne. (Bɛgenga Yizikeɛle 38:2, 11.) Ɛtetalɛ ɛhye mɔɔ bɛfa bɛara Belemgbunlililɛ ne mɔɔ ɛlɛdi tumi anwo zo la bayɛ Seetan konle mɔɔ ɔ nee mɔhama ɛlɛko ɔvi mekɛ mɔɔ bɛdule ye bɛvile anwuma la awieleɛ. (Yek. 12:7-9, 17) Ɔvi mekɛ mɔɔ bɛbɔle ɔ bo kɛ bɛboɔboa menli mɔɔ bɛkpokpa bɛ la anloa wɔ Keleseɛne asafo ne anu la, Seetan ɛbɔ mɔdenle kɛ ɔsɛkye kɛzi bɛlɛkpazi sunsum nu la noko yeanyɛ boɛ. (Mat. 13:30) Noko mekɛ mɔɔ bɛbazɛkye adalɛ ɛzonlenlɛ ahyehyɛdeɛ biala na ɔzɔho kɛ Nyamenle menli ɛtɛdiele “bɛ azua ne mɔ anwo bane, na bɛnlɛ nlenkɛ mgbole mɔɔ mbulalɛ gua bɛ nzi” la ati, Seetan banwu ye kɛ nwolɛ adenle kpalɛ ɛbuke. Ɔbamaa ye menli mɔɔ ati yɛ se la ava ɛtetalɛ mɔɔ nuhua yɛ se ara menli mɔɔ boa Belemgbunlililɛ ne la anwo zo.\n13. Kɛzi Gyihova bava ɔ nwo alie edwɛkɛ nu alie ye menli ne ɛ?\n13 Yizikeɛle hanle mɔɔ bazi la anwo edwɛkɛ. Ngapezo ne hanle ye wɔ Gɔɔgo anwo kɛ: Ɛbavi “ɛleka mɔɔ ɛde, wɔ sɔlɔ nehane la, wɔava menli ɛwolaa ne mɔɔ li ɛ nzi, mɔɔ biala de ɛkpɔnwɔ zo, na bɛle ɛlɔnema dɔɔnwo anwo ɛzulolɛ la, wɔara me menli [ne] anwo zo.” (Yiz. 38:15, 16) Duzu a Gyihova bayɛ ye wɔ ɛtetalɛ ɛhye mɔɔ bayɛ kɛ bɛnrɛhola ɔ nloa adenle si la anwo a? Gyihova se, “Mebava ɛya kpole,” “Mebava konle dadeɛ meadoa ye.” (Yiz. 38:18, 21, NW; bɛgenga Zɛkalaya 2:8.) Gyihova bava ɔ nwo alie nu na yeaho yeamaa ye azonvolɛ mɔɔ wɔ azɛlɛ ye azo la. Ɔbalua Amagɛdɔn konle ne azo.\n14, 15. Seetan bɔ ye ɛtetalɛ mɔɔ anu yɛ se la abo wie a, duzu bieko a bazi a?\n14 Kolaa na yɛazuzu kɛzi Gyihova balie ye menli wɔ Amagɛdɔn konle ne anu anwo la, bɛmaa yɛva mekɛ ekyii yɛzuzu edwɛkɛ titile bie anwo. Ɛhye bazi wɔ mekɛ mɔɔ Seetan bava ɛtetalɛ mɔɔ nuhua yɛ se la ara yɛɛ mekɛ mɔɔ Gyihova bava ɔ nwo alie nu wɔ Amagɛdɔn la avinli. Kɛmɔ yɛnwunle ye wɔ ɛdendɛkpunli 11 la, edwɛkɛ mɔɔ tɔ zo nwiɔ ɛhye mɔɔ bazi la a le mɔhama mɔɔ bɛbaboɔboa bɛ nloa la.\n15 Bɛbaboɔboa menli mɔɔ bɛkpokpa bɛ la anloa. Mateyu nee Maake hɛlɛle Gyisɛse edwɛkɛ mɔɔ fane “menli ne mɔɔ yekpa nu yeye bɛ”—Keleseɛnema mɔɔ bɛkpokpa bɛ anwo la—kɛ ɔboka ninyɛne mɔɔ ɔbazi kolaa na Amagɛdɔn la anwo. (Nea ɛdendɛkpunli 7.) Gyisɛse ka ɔ nwo edwɛkɛ kɛ Belemgbunli la, ɔhanle kɛ: “Mebamaa anwuma soanvolɛma ahɔ ewiade muleɛ ne amuala azo ahɔhuohua Nyamenle menli ne mɔɔ yekpa nu yeye bɛ la anloa, ɔvi ewiade ye ati yeahɔkpula ɔ bo.” (Maake 13:27; Mat. 24:31) Nwane mɔ a Gyisɛse hanle kɛ bɛbahuohua bɛ nloa a? Tɛ Keleseɛnema mɔɔ bɛkpokpa bɛ la mɔhama mɔɔ bɛsɔ bɛ nloa bɔkɔɔ mɔɔ bazi kolaa na anwongyelelɛ kpole ne abɔ ɔ bo la anwo edwɛkɛ a ɔlɛka a. (Yek. 7:1-3) Emomu, Gyisɛse ɛlɛka edwɛkɛ mɔɔ bazi wɔ anwongyelelɛ kpole ne anu la. Ɛhye ati, ɔda ali kɛ Seetan ɛtetalɛ mɔɔ nuhua yɛ se mɔɔ ɔbava yeara Nyamenle menli nwo zo la anzi mekɛ ekyi anu, bɛbahuohua menli mɔɔ bɛkpokpa bɛ mɔɔ bɛwɔ azɛlɛ ye azo la anloa bɛahɔ anwuma.\n16. Gyima boni a menli mɔɔ bɛkpokpa bɛ mɔɔ bɛbadwazo bɛ la bɛali wɔ Amagɛdɔn konle ne anu a?\n16 Kɛzi mɔhama mɔɔ bɛbaboɔboa bɛ nloa la fane edwɛkɛ bieko mɔɔ bazi, Amagɛdɔn anwo ɛ? Mekɛ mɔɔ bɛbava bɛaboɔboa menli ne anloa la kile kɛ menli mɔɔ bɛkpokpa bɛ la amuala bahɔ anwuma kolaa na Amagɛdɔn konle ne abɔ ɔ bo. Menli 144,000 ne mɔɔ bɛ nee Kelaese bali ebia wɔ anwuma la nee Gyisɛse bava “tumi” azɛkye Nyamenle Belemgbunlililɛ ne anwo agbɔvolɛ kɔsɔɔti. (Yek. 2:26, 27) Akee anwumabɔvolɛma mɔɔ lɛ tumi nee menli mɔɔ bɛkpokpa bɛ mɔɔ bɛdwazo bɛ la bali Kelaese, Belemgbunli-Kovolɛ ne anzi wɔ mekɛ mɔɔ ɔlɛkɔ yeahɔyia agbɔvolɛ “ɛlɔnema dɔɔnwo” ne mɔɔ bɛholo menli mɔɔ bɛ sa ɛha bɛ—Gyihova menli ne anwo zo la. (Yiz. 38:15) Kɛ ɛtetalɛ zɔhane mɔɔ anu yɛ se ba la, ɛnee Amagɛdɔn konle ne ala ɛne!—Yek. 16:16.\nAnwongyelelɛ Kpole Ne Awieleɛ\nAmagɛdɔn konle ne bɔ ɔ bo!\n17. Duzu a bado “mbɔnkye” ne mɔ wɔ Amagɛdɔn ne anu a?\n17 Ndɛnebualɛ. Amagɛdɔn konle ne bayɛ anwongyelelɛ kpole ne awieleɛ. Mekɛ zɔhane, Gyisɛse banyia gyima bieko. Kɛ “aleɛabo amra amuala” Ndɛnebuavolɛ la, eza ɔbazɛkye maanle maanle ne mɔ—menli mɔɔ ɔbuale bɛ ndɛne kɛ bɛle “mbɔnkye” la. (Mat. 25:32, 33) Yɛ Belemgbunli ne bava “dadeɛ nlane” ali “maanle maanle kɔsɔɔti anwo zo konim.” Ɛhɛe, mbɔnkye ne mɔ amuala—ɔvi “arelemgbunli” kɔdwu “ahanra” nwo zo—“bɛanyia ndeanlɛ mɔɔ ɛnlɛ awieleɛ.”—Yek. 19:15, 18; Mat. 25:46.\n18. (a) Duzu a bado “mboane” ne a? (b) Kɛzi Gyisɛse bawie ye konim ne di bɔkɔɔ ɛ?\n18 Nea kɛzi tɛnlabelɛ ne bahakyi amaa menli mɔɔ Gyisɛse buale bɛ ndɛne kɛ bɛle “mboane” la a! Kɛ anrɛɛ Seetan “mbɔnkye” ɛlɔne ne bazɛkye “menli pemgbenleamgbe” ne mɔɔ le kɛ “mboane” mɔɔ bɛnlɛ banebɔlɛ la, bɛbanyia bɛ ti wɔ kpɔvolɛ ne ɛtetalɛ ne anu na ‘bɛaho bɛadɔ zo wɔ amaneɛnwunlɛ kpole ne anu.’ (Yek. 7:9, 14) Akee saa Gyisɛse sɛkye alesama kɔsɔɔti mɔɔ bɛle Nyamenle Belemgbunlililɛ ne anwo agbɔvolɛ la a, ɔbavuandi Seetan nee mbɔnsam ne mɔ yeagua kuma kuloonwu ne anu. Bɛbayɛ kɛ bɛwu la wɔ kuma ne anu, bɛnrɛhola ɛhwee yɛ wɔ ɛvolɛ apenle ko anu.—Bɛgenga Yekile 6:2; 20:1-3.\nKɛzi Yɛbaziezie Yɛ Nwo La\n19, 20. Kɛzi yɛbahola yɛava ɛzukoalɛdeɛ mɔɔ wɔ Ayezaya 26:20 nee 30:21 la yɛali gyima ɛ?\n19 Kɛzi yɛbaziezie yɛ nwo yɛamaa ninyɛne ɛzulolɛ mɔɔ bara la ɛ? Ɛzinzalɛ Arane ne hanle ye ɛvolɛ bie kɛ: “Tieyɛ a bamaa yɛanyia ngoane a.” Duzu ati a ɔle zɔ a? Mualɛ ne wɔ kɔkɔ mɔɔ Gyihova bɔle Dwuuma mɔɔ ɛnee wɔ nlɔnu wɔ tete Babelɔn la anu. Gyihova hanle kɛ bɛbazɛkye Babelɔn, na duzu a ɛnee ɔwɔ kɛ Nyamenle menli yɛ fa siezie bɛ nwo maa edwɛkɛ ne a? Gyihova hanle kɛ: “Me menli, bɛrɛla, bɛwolo bɛ azua ne mɔ anu na bɛtoto bɛ nwo nlenkɛ nu. Bɛvea bɛ nwo ekyii kɔkpula kɛ ɛya ne kɛdwo la.” (Ayezaya 26:20) Yɛ yɛkpɔkɛ mɔɔ wɔ ngyɛnu ɛhye anu la nzonlɛ: “bɛrɛla,” “bɛwolo,” ‘bɛtoto nu,’ “bɛvea”—ɛnee ɔ muala hyia na ɔwɔ kɛ bɛdi zo. Dwuuma mɔɔ diele adehilelɛ ne la veale bɛ azua nu na sogyama mɔɔ ɛnee ɛlɛku menli wɔ awɔdenle ne mɔ azo la asa anga bɛ. Ɛhye ati, ɛnee bɛ ngoanelielɛ ne gyi Gyihova adehilelɛ mɔɔ bɛbali zolɛ la azo. *\n20 Duzu a yɛsukoa yɛfi nu a? Kɛmɔ ɛnee ɔde wɔ Nyamenle tete azonvolɛ afoa nu la, Gyihova adehilelɛ mɔɔ yɛbadie la a bamaa yɛanyia ngoane a. (Aye. 30:21) Yɛnyia adehilelɛ ɛhye mɔ yɛfi asafo ne anu. Ɛhye ati, ɔwɔ kɛ yɛfi yɛ ahonle nu yɛtie adehilelɛ mɔɔ yɛ sa baha ye la. (1 Dwɔn 5:3) Saa yɛyɛ ye zɔhane ɛnɛ a, ɔnrɛyɛ se kɛ yɛbavi yɛ ɛhulolɛ nu yɛadie mɔɔ yɛ sa baha ye kenlebie la amaa yɛ Ze Gyihova nee yɛ Belemgbunli Gyisɛse abɔ yɛ nwo bane. (Zɛf. 2:3) Zɔhane anwobanebɔlɛ ne bamaa yɛanwu kɛzi Nyamenle Belemgbunlililɛ ne baye ye agbɔvolɛ avi ɛkɛ bɔkɔɔ la. Yɛ rɛle ɛnrɛvi zɔhane edwɛkɛ ne ɛlɛ!\n^ ɛden. 6 Ɔbayɛ kɛ ɛzonlenlɛ ngyehyɛleɛ ngakyile ne mɔ a le ‘Babelɔn Kpole ne’ mɔɔ bɛbazɛkye ye la, na tɛ menli mɔɔ wɔ ɛzonlenlɛ ne mɔ anu mɔɔ bɛku bɛ kɔsɔɔti la ɔ. Ɛhye ati, menli mɔɔ ɛnee wɔ Babelɔn anu la dɔɔnwo bɛanyia ngoane, na bie a bɛabɔ mɔdenle kɛ bɛtwe bɛ nwo bɛavi ɛzonlenlɛ nwo kɛmɔ Zɛkalaya 13:4-6 ka ye la.\n^ ɛden. 19 Saa ɛkpondɛ nwolɛ edwɛkɛ dɔɔnwo a, nea Isaiah’s Prophecy—Light for All Mankind I, mukelɛ 282-283.\nMɔɔ Belemgbunlililɛ ne ɛyɛ mɔɔ yɛzuzu nwolɛ wɔ buluku ɛhye anu la boni a ɛmaa wɔ diedi nu ɛmia a?\nEdwɛkɛ mɔɔ bazi kenlebie la bie a le boni?\nKɛzi yɛ Belemgbunli ne babɔ yɛ nwo bane kolaa na Amagɛdɔn ne azi ɛ, na Amagɛdɔn ne anu noko ɛ?\nKɛzi yɛbahola yɛaziezie yɛ nwo yɛamaa edwɛkɛ mɔɔ bazi la ɛ?\nMƆƆ BAZI KENLENSA YE LA\nKolaa na Belemgbunlililɛ ne azɛkye ye agbɔvolɛ la, ninyɛne titile dɔɔnwo basisi. Nyamenle Edwɛkɛ ne maa yɛnwu mɔɔ la yɛ nyunlu la\n(Nea ɛdendɛkpunli 2)\nMEKƐ MƆƆ YƐNZE YE TENDENLE LA BƆ Ɔ BO\nNinyɛne Mɔɔ Li Anwongyelelɛ Kpole Ne Anyunlu\nBɛbaha kɛ debie biala ɛla boɛ\n(1 Tɛs. 5:2, 3)\n(Nea ɛdendɛkpunli 3, 4)\nBɛbazɔ Keleseɛnema mɔɔ bɛkpokpa bɛ mɔhama ne anloa bɔkɔɔ\n(Nea ɛdendɛkpunli 5, 6)\nBɛbapɛ ɛtetalɛ ne azo\n(Nea ɛdendɛkpunli 7)\nNinyɛne basisi anwuma\n(Nea ɛdendɛkpunli 9)\nMboane nee mbɔnkye ne ndɛnebualɛ\n(Nea ɛdendɛkpunli 10)\nGɔɔgo mɔɔ vi Meegɔɔgo ɛtetalɛ ne\n(Yiz. 38:2, 11, 15)\n(Nea ɛdendɛkpunli 12-14)\nBɛbaboɔboa menli mɔɔ bɛkpokpa bɛ mɔhama ne anloa bɛahɔ anwuma\nGyihova bazoa ye Belemgbunli ne yeamaa yeahɔlie nɔhavoma amuala\n(Nea ɛdendɛkpunli 13, 16-18)\n(Mat. 25:46; Yek. 16:16)\n(Nea ɛdendɛkpunli 16, 17)\nDuzu a le banebɔlɛ bɔnza ne na kɛzi Gyihova azonvolɛ nyia banebɔlɛ wɔ ɛkɛ ɛ?\nKɛzi Hɛzikaya, Ayezaya, Maeka, nee Gyɛlusalɛm safohyenlema ne hilele kɛ bɛle mboaneneavolɛma kpalɛ ɛ? Nwane mɔ a gyi ɛkɛ maa mboaneneavolɛma nsuu nee mgbanyima mɔtwɛ ne ɛnɛ a?


2 Samoɛle 6 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Tɔ Zo Nwiɔ 6:1-23\nBɛva Ɛlɛka ne bɛra Gyɛlusalɛm (1-23)\nƐzaa ɛva ɔ sa ɛzɔ Ɛlɛka ne anu na bɛhu ye (6-8)\nMaekale ambu Devidi bie (16, 20-23)\n6 Eza Devidi boɔboale ɛlɔne kɔsɔɔti mɔɔ bɔ mɔdenle wɔ Yizilayɛ la anloa, bɛ dodo le 30,000. 2 Akee Devidi nee menli kɔsɔɔti mɔɔ nee ye lua la zile nu kɛ bɛkɔ Beeyale-dwuda bɛahɔva nɔhalɛ Nyamenle ne Ɛlɛka+ ne mɔɔ menli gyinla ɔ nyunlu bɔ ɛlɔne Gyihova+ mɔɔ de kyɛlɔbe ne mɔ azo*+ duma la bɛavi ɛkɛ bɛara. 3 Noko bɛvale nɔhalɛ Nyamenle ne Ɛlɛka ne bɛziele ehwili fofolɛ+ zo kɛ bɛye bɛavi Abenadabe sua ne mɔɔ gyi boka ne azo la anu bɛahɔ; ɛnee Abenadabe+ amra Ɛzaa nee Ahayo a li ehwili fofolɛ ne anyunlu a. 4 Ɔti bɛhɔyele nɔhalɛ Nyamenle ne Ɛlɛka ne bɛvile Abenadabe sua ne mɔɔ gyi boka ne azo la anu, ɛnee Ahayo li Ɛlɛka ne anyunlu. 5 Devidi nee Yizilayɛma kɔsɔɔti vale edwɛnebɔlɛ ninyɛne mɔɔ bɛva dwunipa baka bɛyɛ, haape, getaa* ngakyile,+ akɛya,+ akɛya ngyikyi yɛɛ mbulalɛ mɔɔ dielie+ la lile fɛlɛko wɔ Gyihova anyunlu. 6 Noko mɔɔ bɛradwule Neekɔn ma ɛwosolɛ ɛleka ne la, Ɛzaa dendenle ɔ sa zɔle nɔhalɛ Nyamenle ne Ɛlɛka ne anu,+ ɔluakɛ ɔhale ekyii na nlankɛ ne mɔ ado ye aze. 7 Na Gyihova vale Ɛzaa anwo ɛya kpole, na nɔhalɛ Nyamenle ne bɔle ye hunle ye+ wɔ ɛkɛ ne wɔ ye nyɛleɛ ne mɔɔ ɛngile ɛbulɛ+ la anwo, na ɔwule ɔlale nɔhalɛ Nyamenle ne Ɛlɛka ne anwo. 8 Devidi vale ɛya* ɔluakɛ Gyihova ɛya ne rale Ɛzaa anwo zo; na bɛvɛlɛ ɛleka zɔhane Pilɛze-ɛzaa* too a yeradwu ɛnɛ a. 9 Ɔti Devidi zulole Gyihova+ wɔ kenle zɔhane na ɔhanle kɛ: “Kɛ ɔkɛyɛ na Gyihova Ɛlɛka ne ara me nwo ɛke ɛ?”+ 10 Devidi angulo kɛ ɔkɛva Gyihova Ɛlɛka ne ɔkɛra ɔ nwo ɛkɛ wɔ Devidi Suakpole+ ne azo. Emomu, Devidi maanle bɛvale bɛhɔle Gatenli* Obɛde-yidɔm+ sua nu. 11 Gyihova Ɛlɛka ne lile siane nsa wɔ Gatenli Obɛde-yidɔm sua nu, na Gyihova hɔle zo yilale Obɛde-yidɔm nee ye sua nu amra amuala.+ 12 Bɛhɔbɔle Belemgbunli Devidi amaneɛ kɛ: “Nɔhalɛ Nyamenle ne Ɛlɛka ne ati, Gyihova ɛyila Obɛde-yidɔm sua nu amra nee debie biala mɔɔ ɔlɛ la azo.” Ɔti Devidi vale fɛlɛkolilɛ hɔyele nɔhalɛ Nyamenle ne Ɛlɛka ne vile Obɛde-yidɔm sua nu rale Devidi Suakpole zo.+ 13 Mekɛ mɔɔ menli mɔɔ zo+ Gyihova Ɛlɛka ne la dule bɛ gyakɛ nsia la, ɔvale ɛnlankɛ nyinli nee nane mɔɔ ɛlɔ la ɔbɔle afɔle. 14 Devidi vale ye anwosesebɛ muala zile agole wɔ Gyihova anyunlu; mekɛ ɛhye amuala ɛnee Devidi wula lenen yifɔdo.*+ 15 Ɛnee Devidi nee Yizilayɛma kɔsɔɔti ɛlɛfa fɛlɛkolilɛ, ɛwudolɛ+ nee aweɛnebɔlɛ+ ava Gyihova Ɛlɛka+ ne ara. 16 Noko mɔɔ Gyihova Ɛlɛka ne radwule Devidi Suakpole zo la, Sɔɔlo ara raalɛ Maekale+ nleanle nvɛnzɛlɛ ne anu na ɔnwunle Belemgbunli Devidi kɛ ɔlɛwuluwulu yeazi agole yeapɛne ɔ nwo wɔ Gyihova anyunlu, na yeambu ye bie wɔ ye ahonle nu.+ 17 Ɔti bɛvale Gyihova Ɛlɛka ne bɛrale ɛkɛ na bɛvale bɛziele ɛdanlɛsua ne mɔɔ Devidi ɛzi ɛmaa ye+ la anu. Akee Devidi bɔle ɛyelalɛ+ afɔle nee anzodwolɛ+ afɔle wɔ Gyihova anyunlu.+ 18 Mɔɔ Devidi bɔle ɛyelalɛ afɔle nee anzodwolɛ afɔle ne wiele la, ɔyilale menli ne wɔ ɛlɔne Gyihova duma nu. 19 Eza ɔmaanle menli ne kɔsɔɔti, Yizilayɛ ɛlɔne ne amuala, nrenyia nee raalɛ ko biala, paano mɔɔ bɛbɔ ye kɛ ngɛba la ko, arɛlɛ* keeki ko nee vanye ma welera; akee menli ne amuala vile ɛkɛ na ko biala hɔle ye sua nu. 20 Mɔɔ Devidi ziale hɔle kɛ ɔkayila ye sua nu ɛkɛ ne amra la, Sɔɔlo ara raalɛ Maekale+ rayiale ye. Ɔhanle kɛ: “Nea kɛzi Yizilayɛ belemgbunli ne wulale ɔ nwo anyunlunyia ɛnɛ wɔ mekɛ mɔɔ ɔyele ɔ nwo wɔ ye azonvolɛ ne mɔ ngɛkɛlɛ mbɛlɛra ne mɔ anyunlu kɛ mɔɔ koasea ye ɔ nwo wɔ bagua nu la!”+ 21 Na Devidi zele Maekale kɛ: “Gyihova mɔɔ yele me gyakyile wɔ papa nee ye sua nu amra na ɔkpale me kɛ Gyihova menli Yizilayɛma adekilevolɛ+ la anyunlu a melɛdi fɛlɛko a. Yemɔti mebali fɛlɛko wɔ Gyihova anyunlu, 22 na mebabɛlɛ me nwo aze bɔbɔ meadɛla ɛhye na meaha me nwo aze bɔkɔɔ wɔ medame mumua ne me nye zo. Noko ngɛkɛlɛ mbɛlɛra ne mɔ mɔɔ ɛhanle bɛ nwo edwɛkɛ la, bɛmɛ a bɛbawula me anyunlunyia a.” 23 Yemɔti Sɔɔlo ara raalɛ Maekale+ anwo ralɛ kɔkpula kenle mɔɔ ɔwule la.\n^ Anzɛɛ “ahonle futule.”\n^ Ɔ bo kile “Ɛya Rale Ɛzaa Anwo Zo.”\n^ Ɔbayɛ kɛ Gate a le sua Gate-relemɔn.\n^ Hibulu aneɛ nu, “lenen yifɔdo hye Devidi abo.”\n^ Bɛdua arɛlɛ ɛhye wɔ Palesetanye.\n2 Samoɛle 6


Si Ɛ Kɛnra—Gyihova Le Wɔ Boavolɛ! | Debiezukoalɛ\nSi Ɛ Kɛnra—Gyihova Le Wɔ Boavolɛ!\n“Yɛkola yɛsi yɛ kɛnra yɛka kɛ, ‘Gyihova le me boavolɛ.’”—HIB. 13:6.\nDuzu a ɔwɔ kɛ awovolɛ yɛ boa bɛ mbusua sunsum nu a?\nSaa mbusua tile nee bɛ mbusua de a, duzu a ɔwɔ kɛ bɛyɛ na bɛahola bɛanlea bɛ a?\nSaa bɛlɛtinlitinli Keleseɛnenli bie anwo zo kɛ ɔhɔ maanle gyɛne zo ɔhɔkpondɛ ezukoa a, duzu a ɔbahola yeayɛ a?\n1, 2. Saa menli mɔɔ kɛdu adenle la sia ba sua nu a, ngyegyelɛ boni a bɛyia a? (Nea mɔlebɛbo nvoninli ne.)\nEDUARDO * ka kɛ: “Menyianle gyima kpalɛ wɔ maanle gyɛne zo yemɔti ɛnee menyia ezukoa. Noko, mekɛ mɔɔ membɔle ɔ bo kɛ me nee Gyihova Alasevolɛ sukoa Baebolo ne la, menwunle kɛ melɛ gyima bie mɔɔ anwo hyia kpalɛ la meyɛ—ɔwɔ kɛ menea me abusua ne sunsum nu, tɛ nwonane nu angome. Yemɔti, menziale membale sua nu.”—Ɛfɛ. 6:4.\n2 Ɛnee Eduardo ze kɛ saa ɔkɔboka ye abusua ne a, Gyihova anye balie nwo. Noko kɛmɔ ɛnee ɔde ye wɔ Marilyn mɔɔ yɛhanle ɔ nwo edwɛkɛ wɔ edwɛkɛ mɔɔ li ɛhye anyunlu afoa nu la, zɔhane ala a ɛnee ɔwɔ kɛ Eduardo noko di ninyɛne bie mɔ anwo gyima wɔ ye abusua ne anu a. Yɛɛ ɛnee ɔnla aze kɛ ɔbanlea ɔ ye nee ɔ mra wɔ maanle mɔɔ ezukoa dɔɔnwo ɛnle nu la anu. Kɛ ɔkɛyɛ na yeanlea bɛ ɛ? Moalɛ boni a asafo ne anu amra bɛahola ava amaa ye a?\nDI WƆ SUNSUM NU NEE WƆ ABUSUA NE NGYEGYELƐ NWO GYIMA\n3. Saa wovolɛ tu adenle a, kɛzi ɔka ɔ mra ɛ?\n3 Eduardo liele dole nu kɛ: “Menwunle kɛ membule me nye menguale me mra ne mɔ anwo zo wɔ mekɛ mɔɔ ɛnee bɛhyia me adehilelɛ nee me ɛlɔlɛ kpalɛ la. Ɛnee menle ɛkɛ na meagenga Baebolo ne meahile bɛ, me nee bɛ ayɛ asɔne, meava bɛ meabɔ me ɛbolɛ, na me nee bɛ ali nwɔhoa.” (Mɛla 6:7) Ɔ ra raalɛ kpanyinli ne, Anna ka kɛ: “Mendele nganeɛ kɛ menlɛ anwobanebɔlɛ ɔluakɛ ɛnee yɛ papa ɛnle yɛ nwo. Mɔɔ ɔziale ɔrale la, ɔ nyunlu nee ɔ ne ala a yɛvale yɛnwunle ye a. Mɔɔ ɔvale me ɔbɔle ye ɛbolɛ la, meande nganeɛ biala meammaa ye.”\n4. Saa kunli tu adenle a, kɛzi ɔka ye ɛzonlelilɛ kɛ abusua tile ɛ?\n4 Saa selɛ tu adenle a ɔngola ɔnyɛ ye gyima kɛ abusua tile. Eduardo aye Ruby kilehile nu kɛ: “Ɛnee ɔwɔ kɛ meyɛ menli nwiɔ gyima—Ninli nee Selɛ—na ɛnee medame ala a mesi abusua ne kpɔkɛ dɔɔnwo a. Mekɛ mɔɔ Eduardo rale sua nu la, ɛnee ɔwɔ kɛ mesukoa mɔɔ Keleseɛnema mɛlɛbɛnwoaze kile amgba la. Na kɛkala bɔbɔ, ɔdwu mekɛ ne bie a, ɔwɔ kɛ mekakye me nwo kɛ me hu ɛra.” (Ɛfɛ. 5:22, 23) Eduardo toa zo kɛ: “Ɛnee me mra mraalɛ ne mɔ ta kɔ bɛ nli ɛkɛ kɔsɛlɛ adenle. Kɛ awovolɛ la, yɛnwunle kɛ ɔwɔ kɛ yɛyɛ ko wɔ yɛ mra ne mɔ anyunlu, na ɛnee ɔwɔ kɛ mesukoa kɛ mebali abusua ne ati wɔ Keleseɛne adenle zo.”\n5. Kɛzi selɛ bie bɔle ɔ bo lile ninyɛne nwo gyima wɔ ngyegyelɛ mɔɔ ye adendulɛ bie vale rale la anwo ɛ, na duzu a ɛvi nu ɛra a?\n5 Ɛnee Eduardo ɛzi kpɔkɛ kɛ ɔbayɛ mɔɔ ɔbahola la amuala yeava yeayɛ agɔnwolɛvalɛ mɔɔ ɔ nee ye abusua ne lɛ la boɛ na yeaboa bɛ wɔ sunsum nu. “Ɛnee me bodane a le kɛ mebalua me edwɛkɛ nee me neazo zo mealua nɔhalɛ ne wɔ me mra ne mɔ ahonle nu—menrɛha ye me nloa ala ɔbavinde me nyɛleɛ nu.” (1 Dwɔn 3:18) Asoo Gyihova yilale Eduardo gyima ne mɔɔ ye diedi manle ɔyɛle la azo? Anna bua kɛ: “Mekɛ mɔɔ yɛnwunle mɔdenle mɔɔ ɔbɔle kɛ selɛ kpalɛ na ɔhwenle ɔbikyele yɛ bieko la, ninyɛne yɛle boɛ. Mɔɔ yɛnwunle kɛ ɔlɛkɔ ɔ nyunlu wɔ asafo ne anu la, ɔyɛle yɛ fɛ. Ɛnee ewiade ne ɛlɛbɔ mɔdenle kɛ ɔtwe yɛ yeavi Gyihova anwo. Noko yɛnwunle kɛ yɛ awovolɛ vale bɛ adwenle ziele nɔhalɛ ne azo, yemɔti yɛbɔle mɔdenle yɛzukoale bɛ. Egya bɔle ɛwɔkɛ kɛ ɔnrɛgyakyi yɛ ɛkɛ bieko, na ɔlile zo. Saa yeanli zo a, anrɛɛ bie a menle Gyihova ahyehyɛdeɛ ne anu ɛnɛ.”\nDIE ƐZONLELILƐ TO NU\n6. Ɛzukoalɛdeɛ boni a awovolɛ bie mɔ nyianle ye wɔ konle mekɛ nu a?\n6 Anwubielɛ bie mɔ kile kɛ mekɛ mɔɔ bɛko Balkan konle ne la, Gyihova Alasevolɛ ngakula mɔɔ ɛnee wɔ ɛkɛ la anye liele ɔnva nwo kɛ ɛnee asetɛnla ne yɛ se la. Duzu ati ɔ? Awovolɛ mɔɔ ɛngola gyima kɔ la nee bɛ mra dɛnlanle sua nu bɛ nee bɛ zukoale debie, bɛ nee bɛ lile nwɔhoa, yɛɛ bɛ nee bɛ lile adwelie. Duzu a yɛsukoa yɛfi nu a? Ngakula kulo kɛ bɛ nee bɛ awovolɛ kɛdɛnla tɛla kɛ bɛbanyia ezukoa anzɛɛ ahyɛlɛdeɛ. Nɔhalɛ, kɛmɔ Nyamenle Edwɛkɛ ne ka la, saa awovolɛ anye kɔ bɛ nwo na bɛtete bɛ a, ɔboa bɛ.—Mrɛ. 22:6.\n7, 8. (a) Nvonleɛ boni a awovolɛ mɔɔ bɛkɛdu adenle na bɛkɛra la bie mɔ yɛ a? (b) Kɛzi awovolɛ bahola aboa bɛ mra bɛamaa bɛali nganeɛdelɛ ɛtane zo konim ɛ?\n7 Mɔɔ yɛ alɔbɔlɛ la, saa awovolɛ bie mɔ sia ba sua nu na bɛbɔ bɛ somolɛ anzɛɛ bɛ mra yɛ anyetele a, bɛka kɛ, “Duzu ati a bɛ nye ɛnzɔ afɔle ɛwolaa ne mɔɔ mebɔ memaa bɛ la ɛ?” Noko akee, ngakula ne mɔ nyɛleɛ ɛtane ne vi wovolɛ ne mɔɔ gyakyile bɛ ɛkɛ hɔle la. Duzu a wovolɛ ne bahola ayɛ aye nyanelilɛ ne avi ɛkɛ a?\n8 Sɛlɛ Gyihova kɛ ɔboa wɔ ɔmaa ɛde mɔɔ wɔ abusua ne ɛlɛyɛ la abo kpalɛ. Akee, saa ɛnee wɔ abusua ne ɛlɛtendɛ a, die ngyegyelɛ mɔɔ wɔva wɔra la to nu. Ɛkpa kyɛlɛ nɔhalɛ nu a, ɔbaboa. Saa ɛ ye nee ɛ mra nwu kɛ ɛkɔ zo ɛyɛ ninyɛne kpalɛ a, bɛbalie bɛali kɛ wɔ nyɛleɛ ne vi ahonle nu. Ɛsika ɛ bo na ɛsi abotane a, ngyikyi ngyikyi wɔ abusua ne bɛahulo wɔ na bɛabu wɔ.\n‘NEA WƆ ABUSUA NE’\n9. Saa ‘yɛbanlea yɛ abusua a,’ duzu ati a ɔngile kɛ yɛkɔ zo yɛkpondɛ ninyɛne dɔɔnwo ɛ?\n9 Ɛzoanvolɛ Pɔɔlo hanle kɛ saa Keleseɛnema mɔɔ anye ɛvi la ɛngola bɛ nwo nea a, ɔwɔ kɛ bɛ mra nee bɛ nlɔnra ‘tua bɛ awovolɛ nee bɛ nlenya mɔ kakɛ.’ Noko, Pɔɔlo doale zo dule Keleseɛnema kɔsɔɔti folɛ kɛ bɛmaa bɛ kunlu ɛdwo mɔɔ bɛlɛ la—aleɛ, tɛladeɛ, nee dabelɛ nwo. Ɔnle kɛ yɛkɔ zo yɛkpondɛ ninyɛne mgbole anzɛɛ ezukoa dɔɔnwo kɛ yɛfa yɛazie yɛamaa kenlebie. (Bɛgenga 1 Temɔte 5:4, 8; 6:6-10.) Saa Keleseɛnenli bahola ‘anlea ye abusua a,’ ɔngyia kɛ ɔbakpondɛ anwonyia mɔɔ wɔ ewiade mɔɔ ɔnrɛhyɛ na yeapɛ nu la. (1 Dwɔn 2:15-17) Ɔnle kɛ yɛmaa “ɛbɛlabɔlɛ ye anwo adwenleadwenle,” anzɛɛ “anyiabɛnwo ɛhulolɛ” sɛkye “nɔhalɛ ngoane ne” mɔɔ yɛ abusua ne bahola anyia ye wɔ Nyamenle tenlene ewiade fofolɛ ne anu la ɛlɛ!—Maake 4:19; Luku 21:34-36; 1 Tem. 6:19.\n10. Kɛzi yɛbala nyamenlezo nrɛlɛbɛ ali wɔ kakɛ nwo ɛ?\n10 Gyihova ze kɛ yɛhyia ezukoa. Noko ezukoa ɛngola ɛmbɔ yɛ nwo bane anzɛɛ ɛnlie yɛ kɛ nyamenlezo nrɛlɛbɛ la. (Nolo. 7:12; Luku 12:15) Menli dɔɔnwo bu bɛ nye gua esiane mɔɔ wɔ adenle mɔɔ bɛtu bɛkɔ maanle gyɛne zo kɛ bɛkayɛ gyima anu la azo, noko debie biala ɛngile kɛ saa awie kɔ abolokyi a, ɛnee ɔkile kɛ ɔbanyia ezukoa. Nɔhalɛ, esiane mgbole wɔ nu. Menli mɔɔ tu adenle la anu dɔɔnwo fa kakɛ mgbole bɔbɔ a sia ba sua nu a. Kɛ anrɛɛ bɛbanyia fanwodi bɛazonle Nyamenle la, bɛsonle bɛdabɛ mɔɔ bɛtua bɛ kakɛ la emomu. (Bɛgenga Mrɛlɛbulɛ 22:7.) Nrɛlɛbɛ wɔ nu kɛ ɛbahoati kakɛ.\n11. Kɛzi ezukoa nwo ngyehyɛleɛ boa mbusua maa bɛte ezukoa nwo ngyegyelɛ zo ɛ?\n11 Ɛnee Eduardo ze kɛ saa kpɔkɛ mɔɔ yɛzi kɛ ɔ nee ye abusua ne badɛnla la bayɛ boɛ a, ɔwɔ kɛ ɔnea ye ezukoa zo boɛ. Ɔ nee ɔ ye yɛle ezukoa nwo ngyehyɛleɛ manle ninyɛne mɔɔ bɛhyia nwo amgba la. Ɛnee bɛ ezukoa nwo ngyehyɛleɛ ne ɛmmaa ye abusua ne ɛnyɛ ninyɛne mɔɔ ɛnee bɛyɛ ye dɛba ne la bie mɔ. Noko, bɛ muala bɛyɛle ko na bɛanzɛkye ezukoa wɔ ninyɛne mɔɔ anwo ɛngyia kpalɛ la anwo. * Eduardo ka kɛ: “Kɛ neazo la, menyele me mra ne mɔ menvile bɛtianwo sukulu nu mengɔle arane sukulu mɔɔ le kpalɛ la anu.” Ɔ nee ye abusua ne yɛle asɔne kɛ ɔbanyia gyima mɔɔ ɛnrɛzi bɛ ɛzonlenlɛ nwo adenle la. Kɛzi Gyihova buale bɛ nzɛlɛlɛ ne ɛ?\n12, 13. Duzu a selɛ bie yɛle amaa yeanlea ye abusua ne a, na kɛzi Gyihova yilale mɔdenle mɔɔ ɔbɔle kɛ ɔnrɛkpondɛ ninyɛne mgbole la azo ɛ?\n12 Eduardo ka kɛ: “Wɔ ɛvolɛ nwiɔ ne mɔɔ lumua la anu, ɛnee ɔnla aze. Ɛnee me ezukoa ɛlɛwie, me ahatualɛ ekyi ne ɛnza kakɛ mɔɔ yɛbɔ la tua, na ɛnee mefɛ. Noko, ɛnee yɛkola yɛkɔ debiezukoalɛ kɔsɔɔti nee daselɛlilɛ.” Eduardo yɛle ye adwenle kɛ ɔnrɛkpondɛ gyima mɔɔ bamaa ɔ nee ye abusua ne avinli ade siane ekyii anzɛɛ ɛvolɛ bɔbɔ la. Ɔka kɛ: “Emomu, menzukoale gyima dɔɔnwo amaa saa bie anyɛ boɛ a bie ayɛ boɛ.”\nƐbahola wɔazukoa gyima ngakyile wɔava wɔanlea wɔ abusua ne ɔ? (Nea ɛdendɛkpunli 12)\n13 Kɛmɔ ɛnee Eduardo lɛ bosea mɔɔ ɔbadua ye ngyikyi ngyikyi la ati, ɛnee ɔbadua mpaefoa dɔɔnwo yɛadɛla ezukoa ɔ nli mumua ne. Noko ɔbule ɛhye kɛ ɔbadua ezukoa ekyi amaa yeahola ɔ nee ye abusua ne abɔ nu ayɛ ninyɛne kɛmɔ Gyihova kpondɛ kɛ awovolɛ yɛ la. Eduardo ka kɛ, “ɛnɛ ezukoa mɔɔ menyia ye la saa ɛkyɛ mɔɔ ɛnee menyia ye wɔ abolokyi la anu bulu bɔbɔ a, ɔndwu ko ɛdeɛ, noko ɛhɔne ɛngu yɛ. ‘Gyihova asa ɛnle ezinra.’ Nɔhalɛ nu, yɛzile kpɔkɛ kɛ yɛbayɛ adekpakyelɛ. Yemɔ anzi, manle ne anu ezukoa gyinlabelɛ yɛle kpalɛ na ɛnee ɔnyɛ se kɛ yɛbanyia ninyɛne mɔɔ yɛhyia nwo la.”—Aye. 59:1.\nNGYEGYELƐ MƆƆ VI MBUSUAFOƆ ƐKƐ\n14, 15. Kɛ ɔkɛyɛ na mbusua ali nwonane afoa nu ninyɛne mɔɔ bɛtinlitinli bɛ nwo zo kɛ bɛva bɛli sunsum nu ɛdeɛ nyunlu la azo ɛ, na saa bɛyɛ neazo kpalɛ a duzu a bahola avi nu ara a?\n14 Wɔ maanle dɔɔnwo anu, menli te nganeɛ kɛ ɔwɔ kɛ bɛfa ezukoa nee ninyɛne bɛkyɛ bɛ mbusuafoɔ nee bɛ gɔnwo mɔ. Eduardo kile nu kɛ, “ɔle yɛ amaamuo, na yɛ nye die ye ɛyɛlɛ nwo,” noko ɔvale ɔzɔle zo kɛ: “Ɔlɛ ye ɛweɛne. Medua nrɛlɛbɛ adenle zo mekile nu mekile me mbusuafoɔ kɛ mebaboa bɛ noko menrɛyɛ debie mɔɔ ɔbazi me abusua ne ɛzonlenlɛ anzɛɛ debie bie anwo adenle la.”\n15 Saa menli fi adendulɛ nu ba sua nu anzɛɛ bɛkpo abolokyi ɛhɔlɛ nwo adenle bie ɔlua bɛ abusua ne ati a, mbusuafoɔ mɔɔ bɛ nye la kɛ bɛbanlea bɛ la, ta fa bɛ nwo ɛya, bɛgolo bɛ nwo, anzɛɛ bɛ rɛle bɔ. Bie mɔ ka kile bɛ kɛ bɛnlɛ ɛlɔlɛ. (Mrɛ. 19: 6, 7) Eduardo ara raalɛ Anna ka kɛ, “Noko, saa yɛanva sunsum nu ninyɛne yɛanzie ahane ɔlua nwonane afoa nu ninyɛne ti a, awieleɛ kolaa ne, bie a yɛ mbusuafoɔ ne mɔ bie banwu kɛzi yɛ Keleseɛne ɛbɛlabɔlɛ ne anwo hyia yɛ la. Noko, saa yɛyɛ mɔɔ bɛkulo la a, kɛzi bɛbade yɛ edwɛkɛ bo ɛ?”—Fa to 1 Pita 3:1, 2 anwo.\nNYIA DIEDI WƆ NYAMENLE NU\n16. (a) Kɛzi awie bahola ava adalɛ nzuzulɛ ‘abɛlɛbɛla ɔ nwo ɛ’? (Gye. 1:22) (b) Kpɔkɛzilɛ boni mɔ a Gyihova yila zo a?\n16 Mekɛ mɔɔ adiema raalɛ ko hɔle maanle bie mɔɔ anu le kpalɛ la anu na ɔ hu nee ɔ mra ɛmboka ɔ nwo la, ɔhanle ɔhilele mgbanyima ne mɔ kɛ: “Ɛnee ɔwɔ kɛ yɛbɔ afɔle kpole kpalɛ na meahola meara ɛke. Ɛnee ɔwɔ kɛ me hu fa ye kpanyinli ne to ɛkɛ bɔbɔ. Yemɔti, melɛ anyelazo kɛ Gyihova bayila me adendulɛ ɛhye azo.” Gyihova yila kpɔkɛ mɔɔ yɛgyinla diedi zo yɛsi la azo dahuu, noko kɛ ɔkɛyɛ na yeayila kpɔkɛ mɔɔ ɔ nee ye ɛhulolɛdeɛ ɛnnyia la azo ɛ, titile saa yɛ nye fuu yɛkpo ɛzonlenlɛ nwo adenle bie a?—Bɛgenga Hibuluma 11:6; 1 Dwɔn 5:13-15.\n17. Duzu ati a ɔwɔ kɛ yɛkpondɛ Gyihova adehilelɛ kolaa na yɛazi kpɔkɛ ɛ, na kɛzi yɛbayɛ ye ɛ?\n17 Kpondɛ Gyihova adehilelɛ kolaa na wɔazi kpɔkɛ anzɛɛ wɔabɔ ɛwɔkɛ, tɛ mekɛ mɔɔ wɔyɛ wɔwie la. Sɛlɛ sunsum nwuanzanwuanza, nrɛlɛbɛ nee adehilelɛ. (2 Tem. 1:7) Biza ɛ nwo kɛ: ‘Asoo mebadie Gyihova wɔ tɛnlabelɛ biala anu ɔ? Wɔ ɛkpɔlɛ mekɛ nu noko ɛ?’ Saa me ngyegyelɛ a le kɛ ɔwɔ kɛ metete ninyɛne zo wɔ ɛbɛlabɔlɛ nu a, asoo mebadie ye? (Luku 14:33) Kpondɛ Baebolo ne anu folɛdulɛ fi mgbanyima ne mɔ ɛkɛ, na di folɛdulɛ ne azo fa kile kɛ ɛlɛ diedi nee anwodozo wɔ Gyihova ɛwɔkɛ ne mɔ anu. Mgbanyima ɛnrɛhola ɛnrɛzi kpɔkɛ ɛnrɛmaa wɔ ɛdeɛ, noko bɛkola bɛboa wɔ bɛmaa ɛsi kpɔkɛ mɔɔ ɔbamaa wɔanyia anyelielɛ dahuu la.—2 Kɔl. 1:24.\n18. Nwane a ɔle ye ɛzonlelilɛ kɛ ɔbanlea abusua ne a, noko kɛzi awie mɔ bahola aboa ye ɛ?\n18 Gyihova ɛva abusua ne ɛnleanlɛ nwo “adesoa” ɛmaa abusua tile ne. Ɔwɔ kɛ yɛkanvo bɛdabɛ mɔɔ bɛdi ɛzonlelilɛ ɛhye anwo gyima wɔ mekɛ mɔɔ bɛngyakyi bɛ bokavolɛ nee bɛ mra ɛkɛ, ɔnva nwo kɛ bɛyia ngyegyelɛ nee sɔnea la, na yɛsɛlɛ yɛmaa bɛ. Ninyɛne mɔɔ yɛ nye ɛnla mɔɔ bie a le esiane anzɛɛ anwodolɛ la maa yɛnyia adenle yɛda nɔhalɛ Keleseɛnema nee mediema ɛlɔlɛ ali yɛkile yɛ nwo. (Gal. 6:2, 5; 1 Pita 3:8) Ɛbahola wɔava ezukoa wɔboa ɛ diema Keleseɛnenli wɔ ngyianlɛ mekɛ nu ɔ, anzɛɛ ɛbaboa ye wɔamaa yeanyia gyima wɔ ɛleka mɔɔ bɛwɔ la ɔ? Saa ɔba ye zɔ a, ɛbahola wɔade ngyegyelɛ mɔɔ bamaa yeade nganeɛ kɛ ɔgyakyi ye abusua ne ɛkɛ ɔhɔkpondɛ gyima wɔ ɛleka bie ɔyɛ la azo.—Mrɛ. 3:27, 28; 1 Dwɔn 3:17.\nKAKYE KƐ GYIHOVA LE WƆ BOAVOLƐ!\n19, 20. Saa Keleseɛnema ze kɛ Gyihova baboa bɛ a kɛzi ɔmaa bɛ kunlu dwo bɛ nwo ɛ?\n19 Ngɛlɛlera ne tu yɛ folɛ kɛ: “Bɛye ezukoa nwo anyebolo bɛvi bɛ ɛbɛla nu, na bɛmaa bɛ kunlu ɛdwo mɔɔ bɛlɛ ye la anwo. Ɔluakɛ Nyamenle ɛha ye kɛ, ‘Menrɛgyakyi bɛ ɛlɛ, yɛɛ me rɛle ɛnrɛvi bɛ fee.’ Zɔhane ati, yɛkola yɛsi yɛ kɛnra yɛka kɛ, ‘[Gyihova] le me boavolɛ, menrɛzulo ɛhwee. Duzu yɛɛ sonla kola yɛ me a?’” (Hib. 13:5, 6) Kɛzi yɛfa ɛhye yɛdi gyima ɛ?\n20 Adiema kpanyinli ko mɔɔ wɔ maanle bie mɔɔ bɔ zo mɔɔ nuhua ɛlɛyɛ kpalɛ anu la hanle kɛ, “Menli ta ka kɛzi Gyihova Alasevolɛ anye die la anwo edwɛkɛ. Bɛyɛ ye nzonlɛ noko kɛ Alasevolɛ mɔɔ bɛdi ehyia bɔbɔ la dahuu siezie bɛ nwo kɛnlɛma kɛ asɛɛ bɛlɛ bie bɛtɛla menli mɔɔ ɛha la.” Ɛhye nee ɛwɔkɛ mɔɔ Gyisɛse bɔle bɛdabɛ mɔɔ bɛdumua bɛkpondɛ Belemgbunlililɛ ne la yia. (Mat. 6:28-30, 33) Ɛhɛe, wɔ anwuma Selɛ, Gyihova kulo wɔ na ɔkulo kɛ ɔfa debie kpalɛ ɔmaa wɔ nee ɛ mra. “[Gyihova] fa ɔ nye bɔ ewiade ye anwo mgbɔlɔka, na ɔfa tumi ɔdie bɛdabɛ mɔɔ bɛdi nɔhalɛ bɛmaa ye la.” (2 Edk. 16:9) Yeva ye mɛla ne—mɔɔ bie fane abusua asetɛnla nee nwonane afoa ninyɛne nwo la yemaa yɛ—amaa yeaboa yɛ. Saa yɛfa yɛdi gyima a, ɔkile kɛ yɛkulo ye na yɛlɛ anwodozo wɔ ye nu. “Saa yɛdi Nyamenle mɛla ne mɔ azo a ɛnee yɛkulo Nyamenle, yɛɛ ye mɛla ne mɔ noko ɛnyɛ ɛnlomboɛ mɔɔ bu sonla kɔme a.”— 1 Dwɔn 5:3.\n21, 22. Duzu ati a wɔzi kpɔkɛ kɛ ɛbava ɛ nwo wɔado Gyihova anwo zo ɛ?\n21 Eduardo ka kɛ: “Meze kɛ me sa ɛnrɛha mekɛ ne mɔɔ meanli ye wɔ me ye nee me mra anwo ɛkɛ la bieko ɛdeɛ, noko mendwenle me nyanelilɛ ne anwo. Menli mɔɔ ɛnee me nee bɛ yɛ gyima la anu dɔɔnwo ɛnyia ezukoa, noko bɛ nye ɛnlie. Ngyegyelɛ mgbole wɔ bɛ abusua nu. Noko, anyelielɛ wɔ yɛ abusua ne anu! Na ɔyɛ me anyelielɛ kɛ menwu mediema mrenya bie mɔ mɔɔ wɔ maanle ɛhye anu mɔɔ bɛnlɛ ezukoa noko bɛfa sunsum nu ninyɛne bɛdumua wɔ bɛ ɛbɛlabɔlɛ nu la. Yɛnwu kɛ Gyisɛse ɛwɔkɛ ne le nɔhalɛ.”—Bɛgenga Mateyu 6:33.\n22 Si ɛ kɛnra! Si kpɔkɛ kɛ ɛbadie Gyihova na wɔava ɛ nwo wɔado ɔ nwo zo. Maa ɛhulolɛ mɔɔ ɛlɛ ɛmaa Nyamenle, wɔ bokavolɛ ne, nee ɛ mra la ɛha wɔ ɔmaa ɛli ɛzonlelilɛ mɔɔ ɛlɛ ye wɔ wɔ abusua ne anu la anwo gyima. Ɛyɛ ye zɔ a, ɛbanwu kɛ ‘Gyihova le wɔ boavolɛ.’\n^ ɛden. 11 Nea edwɛkɛ “How to Manage Money” mɔɔ wɔ September 2011 Awake! ne anu la.


Nyamenle Ɛlɔlɛ Kile Dahuu Ngoane—Dwɔn 3:16\nKENGA YE WƆ Acholi Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Garifuna Georgian German Giliki Guarani Haitian Creole Hibulu Hiligaynon Hungarian Icelandic Igbo Iloko Indonesian Isoko Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Lunda Luo Macedonian Malagasy Maltese Marshallese Maya Mazatec (Huautla) Mizo Mongolian Myanmar Nahuatl (Northern Puebla) Ndebele Ndebele (Zimbabwe) Nepali Ngabere Norwegian Nyaneka Nzema Oromo Ossetian Papiamento (Aruba) Polish Ponapean Portuguese (Brazil) Quechua (Bolivia) Quichua (Imbabura) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Tetun Dili Thai Tigrinya Tiv Tshiluba Tsonga Turkish Tuvaluan Twi Ukrainian Umbundu Venda Vietnamese Wayuunaiki Wolaita Xhosa Yoruba Zande Zapotec (Isthmus) Zulu\n“Kɛmɔ Nyamenle hulole ewiade kpole kpalɛ la ati yɛɛ ɔvale ɔ Ra kokye ne ɔmanle a, amaa awie biala mɔɔ kɛlie ye kɛli la anwu na yeanyia ngoane mɔɔ ɛnlɛ awieleɛ.”—Dwɔn 3:16, King James Version.\nBaebolo ne anu tɛkese ko mɔɔ bɛze ye kpalɛ na bɛka la ɛne. Bɛkile kɛ ngyehyɛnu bieko ɛnle ɛkɛ “mɔɔ ka Nyamenle nee alesama agɔnwolɛvalɛ yɛɛ ngoanelielɛ nwo edwɛkɛ sikalɛ kɛ ɛhye a.” Ɔlua ɛhye ati, wɔ maanle bie mɔ anu, bɛta bɛkile ngɛlɛlera ɛhye, anzɛɛ edwɛkɛ “Dwɔn 3:16” wɔ bagua nu debieyɛlɛ nwo, bɛkɛlɛ bɛgua ngɛlata mɔɔ betɛbeta kale nwo, bane nwo yɛɛ ɛleka gyɛne.\nƆda ali kɛ, menli mɔɔ ka edwɛkɛ ɛhye la die di kɛ Nyamenle ɛlɔlɛ ne maa bɛnyia anwodozo kɛ bɛbanyia dahuu ngoane. Na ɛdawɔ ɛ? Duzu a Nyamenle ɛlɔlɛ ne kile maa wɔ a? Na duzu a ɛnea a Nyamenle ɛyɛ mɔɔ kile kɛ ɔkulo wɔ a?\n“NYAMENLE HULOLE EWIADE KPOLE KPALƐ”\nMenli dɔɔnwo fi bɛ ɛhulolɛ nu kanvo Nyamenle kɛ yebɔ ewiade, abɔdeɛ nee alesama la. Bɛyɛ ninyɛne mɔɔ ngoane wɔ nu la wɔ adenle mɔɔ yɛ nwanwane la azo, yemɔti ɔbayɛ kɛ ɛnee ɔhyia adwenle kpole bie na bɛahola bɛayɛ ninyɛne ɛhye mɔ. Alehyenlɛ biala menli dɔɔnwo da Nyamenle ase wɔ ngoane ahyɛlɛdeɛ ne anwo. Eza bɛnwu kɛ Nyamenle ala a maa bɛ sa ka ninyɛne mɔɔ bɛhyia na bɛahola bɛadɛnla aze—mɔɔ le kɛ anwoma, nzule, aleɛ, yɛɛ abɔdeɛ nu ninyɛne mɔɔ kɔ zo amaa bɛahɔ zo bɛadɛnla aze na bɛ nye alie la.\nƆle kpalɛ kɛ yɛda Nyamenle ase wɔ ninyɛne ɛhye mɔ anwo, ɔluakɛ yemɔ a le yɛ Bɔvolɛ nee Boavolɛ a. (Edwɛndolɛ 104:10-28; 145:15, 16; Gyima ne 4:24) Saa yɛdwenle mɔɔ Nyamenle ɛlɛyɛ na yɛahola yɛadɛnla aze la anwo a, ɔmaa yɛnyia ye ɛlɔlɛ ne anwo anyezɔlɛ. Ɛzoanvolɛ Pɔɔlo hanle ye wɔ adenle ɛhye azo kɛ: ‘Nyamenle maa menli kɔsɔɔti ngoane nee ɛnwomenle nee debie biala. Na ɔlua ɔ nwo zo yɛɛ yɛlɛ ngoane na yɛkeha yɛ nwo na yɛwɔ ɛkɛ a.’—Gyima ne 17:25, 28.\nNoko akee, yɛnwu Nyamenle ɛlɔlɛ ne wɔ ndenle dɔɔnwo azo tɛla kɛzi ɔnea yɛ la. Eza yebɔ yɛ wɔ adenle titile zo mɔɔ maa yɛdwenle sunsum nu ninyɛne nwo na ɔboa ɔmaa yɛdi nwolɛ gyima a. (Mateyu 5:3) Wɔ adenle ɛhye azo, alesama mɔɔ yɛ tieyɛ la anye la kɛ bɛbayɛ Nyamenle abusua ne foa na bɛayɛ ɔ “mra.”—Wulomuma 8:19-21.\nKɛmɔ Dwɔn 3:16 kɔ zo ka la, Nyamenle zoanle ɔ Ra Gyisɛse wɔ azɛlɛ ye azo kɛ ɔrahile yɛ ye Nyamenle nee ye Selɛ ne anwo debie na ɔwu ɔmaa yɛ, ɔvale ɔhilele kɛzi Nyamenle kulo yɛ la. Noko, menli dɔɔnwo ka kɛ bɛnde deɛmɔti ɔhyia kɛ Gyisɛse wu maa alesama nee kɛzi Gyisɛse ewule ne kile ɛlɔlɛ mɔɔ Nyamenle lɛ maa yɛ la abo kpalɛ. Bɛmaa yɛnlea kɛzi Baebolo ne kile mɔɔ ɔlua zo a Gyisɛse wule nee nvasoɛ mɔɔ wɔ zo la.\n“ƆVALE Ɔ RA KOKYE NE ƆMANLE”\nEwule wɔ ɛkɛ maa alesama kɔsɔɔti, bɛ nwo to bɛ, bɛyɛ mgbanyinli na bɛwu. Noko tɛ ɛhye a le Gyihova Nyamenle bodane wɔ mɔlebɛbo ne a. Ɔmanle alesama mɔɔ lumua la nyianle anyelazo kɛ bɛbadɛnla aze dahuu wɔ azɛlɛ ye azo paladaese nu. Noko ɛnee ɔwɔ kɛ bɛyɛ debie ko: Ɛnee ɔwɔ kɛ bɛtie ye. Nyamenle hanle kɛ saa bɛanyɛ zɔ a, bɛbawu. (Mɔlebɛbo 2:17) Nrenya ne mɔɔ lumua la amgba dele atua tiale Nyamenle tumililɛ na ɔvale ewule ɔrale ɔdaye nee ɔ bo zo amra anwo zo. Ɛzoanvolɛ Pɔɔlo kile nuhua kɛ, “Kɛmɔ ɛtane luale sonla ko anwo zo a rale ewiade, na sonla ko ne ɛtane ne vale ewule rale la, yɛɛ ewule dele kpondenle aleɛabo amra anwo zo a, ɔluakɛ menli kɔsɔɔti ɛyɛ ɛtane.”—Wulomuma 5:12.\nNoko akee, Nyamenle “kulo pɛlepɛlelilɛ.” (Edwɛndolɛ 37:28) Ɛnee ɔbu ɔ nye ɔgua ɛtane mɔɔ nrenya ne mɔɔ lumua yɛle la azo a ɔnyɛ boɛ ɛdeɛ, noko Nyamenle ambua alesama kɔsɔɔti fɔlɛ kɛ dahuu bɛnwu amaneɛ na bɛwu ɔlua sonla ko ne anzosesebɛ ti. Emomu, kɛmɔ yeva ngoane nwo ngyinlazo mɔɔ se “ɛku ɛ gɔnwo a bɛku wɔ” la yeli gyima la ati, yemaa pɛlepɛlelilɛ ne ɛyɛ sɛsɛ na yebuke dahuu ngoane nwo adenle yemaa alesama mɔɔ yɛ tieyɛ la. (Adendulɛ 21:23) Kpuyia ne a le kɛ, Kɛ ɔkɛyɛ na dasanli ngoane mɔɔ di munli mɔɔ Adam manle ɔminlinle la ara bieko ɛ? Ye mualɛ a le kɛ: Ɔwɔ kɛ awie fa ɔ nwo maa, anzɛɛ fa ngoane mɔɔ sonle bolɛ kɛ Adam ɛdeɛ ne la bɔ afɔle—dasanli ngoane mɔɔ di munli la.\nGyisɛse vi ɛhulolɛ nu rale azɛlɛ ye azo, na ɔvale ye ngoane ɔmanle ɔliele alesama ɔvile ɛtane nee ewule nu\nƆda ali wienyi kɛ, ɛnee Adam abozonli biala mɔɔ tɔ sinli la ɛnrɛhola ɛnrɛbɔ afɔle zɛhae, kyesɛ Gyisɛse ala. (Edwɛndolɛ 49:6-9) Kɛmɔ bɛwole Gyisɛse la ɛnee ɛtane ɛnle ɔ nwo la ati, ɛnee ɔdi munli kɛ Adam la. Ɛhye ati, Gyisɛse luale ye ngoane ne mɔɔ ɔvale ɔbɔle afɔle la azo liele alesama vile ɛtane akɛlɛyɛlɛ bo. Ɔlua ɛhye mɔɔ ɔyɛle la azo, ɔmanle menli nwiɔ ne mɔɔ lumua la abozoamra nyianle adenle kɛ bɛbanyia ngoane mɔɔ di munli mɔɔ ɛnee Adam nee Yive lɛ la. (Wulomuma 3:23, 24; 6:23) Debie wɔ ɛkɛ mɔɔ ɔwɔ kɛ yɛyɛ na yɛanyia ɛlɔlɛ kpole ɛhye azo nvasoɛ ɔ?\n“AWIE BIALA MƆƆ KƐLIE YE KƐLI LA”\nSaa yɛsia yɛkɔ Dwɔn 3:16 a, yɛyɛ ye nzonlɛ kɛ ‘awie biala mɔɔ kɛlie Gyisɛse kɛli la ɛnrɛwu na ɔbanyia ngoane mɔɔ ɛnlɛ awieleɛ.’ Ɛhye kile kɛ awie banyia dahuu ngoane a ɔwɔ kɛ ɔyɛ nwolɛ debie. Saa yɛbanyia “ngoane mɔɔ ɛnlɛ awieleɛ” a, ɔwɔ kɛ yɛdie Gyisɛse yɛdi na yɛtie ye.\nBie a ɛbabiza kɛ: ‘Kɛzi tieyɛ fane ɛhye anwo ɛ? Asoo Gyisɛse anga kɛ “awie biala mɔɔ kɛlie ye kɛli la” banyia ngoane mɔɔ ɛnlɛ awieleɛ ɔ?’ Ɛhye kile kɛ diedi nwo hyia. Noko akee, ɔhyia kɛ yɛkakye kɛ Baebolo ne kile kɛ yɛnyia diedi ala a ɛnee ɔtɛwiele. Kɛmɔ Vine’s Expository Dictionary of Old and New Testament Words kile la, edwɛkɛ mɔɔ Dwɔn vale lile gyima wɔ mɔlebɛbo ne la kile “debie nu anwodozo na tɛ kɛ awie die ali ala.” Saa awie banyia Nyamenle anyunlu ɛlolɛ a, ɔnle kɛ ɔfa ye adwenle ala ɔbu kɛ Gyisɛse a le Dievolɛ ne a. Ɔwɔ kɛ diedinli ne noko bɔ mɔdenle fa mɔɔ Gyisɛse ɛhilehile la bɔ ye ɛbɛla. Saa gyimayɛlɛ ɛnle nu a, diedi biala mɔɔ awie banyia la le mgbane. Baebolo ne ka kɛ, “Diedi mɔɔ gyimayɛlɛ ɛmboka nwolɛ la le wulera.” (Gyemise 2:26) Saa yɛka ye wɔ adenle fofolɛ zo a, ɔwɔ kɛ diedinli ne nyia diedi wɔ Gyisɛse anu—kile kɛ, ɔwɔ kɛ ɔfa ye diedi ne ɔbɔ ye ɛbɛla.\nPɔɔlo hilele edwɛkɛ ne anu kɛ: “Kelaese ɛhulolɛ ne a sie yɛ a, ɔboalekɛ yɛdie yɛto nu kɛ sonla ko [Gyisɛse] wule manle menli kɔsɔɔti, . . . Ɔwule ɔmanle menli muala, amaa bɛdabɛ mɔɔ bɛde ngoane nu la andɛnla ammaa bɛ ngome bɛ nwo, na bɛadɛnla bɛamaa sonla ne mɔɔ bɛ ti a ɔwule na bɛdwazole ye bɛrale ngoane nu la.” (2 Kɔlentema 5:14, 15) Gyisɛse afɔlebɔlɛ ne anwo anyezɔlɛ kpole ɔwɔ kɛ ka yɛ maa yɛyɛ nzenzaleɛ wɔ yɛ ɛbɛlabɔlɛ nu—yɛgyakyi kɛ yɛbava angomedi yɛadɛnla aze yɛamaa yɛ nwo na yɛadɛnla aze yɛamaa Gyisɛse, mɔɔ wule manle yɛ la. Ɛhye kile kɛ, ɔwɔ kɛ yɛmaa mɔɔ Gyisɛse hanle kɛ yɛyɛ la kyia yɛ wɔ yɛ ɛbɛlabɔlɛ nu tɛla debie biala. Nzenzaleɛ ɛhye baha ninyɛne mɔɔ sonle bolɛ maa yɛ, mɔɔ yɛkulo nee debie biala mɔɔ yɛyɛ la. Nyilalɛ boni a menli mɔɔ nyia Gyisɛse anu diedi la bɛanyia a?\n“ANWU NA YEANYIA NGOANE MƆƆ ƐNLƐ AWIELEƐ”\nDwɔn 3:16 foa ne mɔɔ li awieleɛ la kile ɛwɔkɛ mɔɔ Nyamenle ɛbɔ bɛdabɛ mɔɔ bɛnyia ɛkpɔnedeɛ ne mɔɔ yeva yemaa la anu diedi na bɛfa Nyamenle ngyinlazo ne mɔ bɛbɔ bɛ ɛbɛla la. Nyamenle ɛhile kɛ menli zɛhae mɔɔ di nɔhalɛ la ‘ɛnrɛwu na bɛbanyia ngoane mɔɔ ɛnlɛ awieleɛ.’ Noko akee, menli mɔɔ banyia Nyamenle ɛlɔlɛ ne azo nvasoɛ la anyelazo ne le ngakyile.\nGyisɛse bɔle ekpunli ko ɛwɔkɛ kɛ bɛbanyia dahuu ngoane wɔ anwuma. Ɔhanle ɔhilele ye nɔhalɛ ɛdoavolɛma kɛ ɔlɛkɔ yeahɔziezie ɛleka yeamaa bɛ amaa bɛ nee ye ali tumi wɔ anyunlunyia nu. (Dwɔn 14:2, 3; Felepaema 3:20, 21) Menli mɔɔ bɛbadwazo bɛ bɛahɔ anwuma la bayɛ ‘Nyamenle nee Kelaese ɛsɔfoma na bɛ nee ye ali tumi kɛ arelemgbunli ɛvolɛ 1,000.’—Yekile 20:6.\nKelaese ɛdoavolɛma ekyi bie a banyia nwolɛ adenle ɛhye a. Nɔhalɛ nu, Gyisɛse hanle kɛ: “Me mboane ekpunli ekyi, bɛmmasulo, ɔluakɛ bɛ Ze mɔɔ wɔ anwuma la kulo kɛ bɛnyia Belemgbunlililɛ ne.” (Luku 12:32) Kɛzi “mboane ekpunli ekyi” ne dodo bayɛ ɛ? Yekile 14:1, 4 ka kɛ: “Mekado me nye la ɛnee Boaneralɛ ne [Gyisɛse Kelaese mɔɔ bɛdwazo ye la] gyi [anwuma] Boka Zayɔn azo; ɔ nee menli 144,000 mɔɔ bɛhɛlɛ ɔdaye ye duma yɛɛ Selɛ ne duma wɔ bɛ nwoma azo la a gyi ɛkɛ a. . . . Bɛmɛ a bɛlie bɛ ngoane bɛvi aleɛabo amra avinli kɛ bɛle menli mɔɔ bɛlumua bɛva bɛ bɛrɛlɛ Nyamenle nee Boaneralɛ ne a.” Saa yɛfa yɛtoto menli mgbe mgbe mɔɔ badɛnla aze la anwo a menli 144,000 ne le “mboane ekpunli ekyi” bie ala. Bɛha bɛ nwo edwɛkɛ kɛ bɛle arelemgbunli, yemɔti nwane mɔ a bɛbali bɛ nwo zo tumi a?\nGyisɛse hanle menli ekpunli mɔɔ tɔ zo nwiɔ mɔɔ di nɔhalɛ mɔɔ bɛbanyia anwuma Belemgbunlililɛ ne azo nvasoɛ la anwo edwɛkɛ. Kɛmɔ yɛnwu ye wɔ Dwɔn 10:16 la, Gyisɛse hanle kɛ: “Me mboane ne mɔ bie ɛnle tunli ye anu. Ɔwɔ kɛ mekpondɛ bɛ bo zo; bɛbade me ne, na bɛ muala bɛbayɛ mboane ekpunli ko mɔɔ bɛ neavolɛ ko a.” “Mboane” ɛhye mɔ anye la kɛ bɛbanyia dahuu ngoane wɔ azɛlɛ ye azo—anyelazo ko ne ala mɔɔ ɛnee Adam nee Yive lɛ wɔ mɔlebɛbo ne la. Kɛzi yɛkola yɛnwu kɛ bɛbadɛnla azɛlɛ ye azo kenlebie ɛ?\nBaebolo ne ɛha ye fane dɔɔnwo kɛ Paladaese bara azɛlɛ ye azo. Saa ɛkulo kɛ ɛnwu ɛhye a, ɛbahola wɔabuke wɔ Baebolo ne na wɔagenga edwɛkɛ ɛhye mɔ: Edwɛndolɛ 37:9-11; 46:8, 9; 72:7, 8, 16; Ayezaya 35:5, 6; 65:21-23; Mateyu 5:5; Dwɔn 5:28, 29; Yekile 21:4. Ngyehyɛnu ɛhye mɔ kile kɛ konle, ɛhɔne, anwodolɛ nee ewule bavi ɛkɛ. Bɛka mekɛ mɔɔ kpalɛma bava anyelielɛ azi bɛ azua, ayɛ bɛ tola, na bɛatete bɛ mra wɔ ɛleka mɔɔ anzondwolɛ wɔ la anwo edwɛkɛ. * Ɛ nye ɛnlie anyelazo ɛhye anwo ɔ? Adwenle kpalɛ bie ati, yɛdie yɛdi kɛ ɔnrɛhyɛ ɛwɔkɛ ɛhye mɔ bara nu.\nNYAMENLE ƐYƐ DƆƆNWO\nSaa ɛgyinla na ɛdwenle ninyɛne mɔɔ Nyamenle ɛyɛ ɛmaa ɛdawɔ nee alesama kɔsɔɔti la anwo a, ɔda ali kɛ yelumua yeyɛ dɔɔnwo. Yɛlɛ ngoane, adwenle, kpɔkɛdelɛ yɛɛ ninyɛne mɔɔ boa maa yɛtɛnla aze la. Mɔɔ tɛla ɛhye la, Nyamenle ɛkpɔnedeɛ ahyɛlɛdeɛ ne, mɔɔ ɔluale Gyisɛse mɔɔ wule manle yɛ anwo zo la bamaa yɛanyia nyilalɛ dɔɔnwo kɛmɔ yɛnwu ye wɔ Dwɔn 3:16 la.\nDahuu ngoane wɔ anzondwolɛ, ɛleka kɛnlɛma mɔɔ yɛndwenle anwodolɛ, konle, ɛhɔne anzɛɛ ewule nwo la babuke anyelielɛ nee nyilalɛ mɔɔ ɛnlɛ awieleɛ la anwo adenle amaa yɛ. Saa ɛbanyia nyilalɛ ɛhye mɔ a ɔgyi ɛdawɔ mumua ne ɛ nwo zo. Kpuyia mɔɔ wɔ ɛkɛ la a le kɛ, Duzu a ɛlɛyɛ wɔamaa Nyamenle a?\n^ ɛden. 24 Saa ɛkpondɛ ngapezo ɛhye mɔ anwo edwɛkɛ dɔɔnwo a nea Duzu A Baebolo ne Kilehile Amgba A? buluku ne mɔɔ Gyihova Alasevolɛ ɛyɛ la tile 3.\nAsoo ɛhyia sɛkɛlɛneɛ titili anzɛɛ ɛvɛlɛlɛ bie amaa wɔanwu Nyamenle bodane ɔ? Kpondɛ mualɛ ne wɔ Baebolo ne anu.\nFa nwa awie Fa nwa awie Mɔɔ Nyamenle Ɛyɛ Ɛmaa Wɔ La


Yɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Yɛdi Awie Biala Mɔɔ Wɔ Yɛ Azɛlɛsinli Ne Anu La Daselɛ\nYɛ Ɛbɛlabɔlɛ Nee Yɛ Ɛzonlenlɛ Nyianu Buluku | December 2017\nDEƐMƆTI ƆHYIA LA: Zɛkalaya hanle dole ɛkɛ ne kɛ menli mɔɔ vi maanle maanle kɔsɔɔti anu la badie edwɛkpa ne. (Zɛk 8:23) Noko nwane mɔ a bahilehile bɛ a? (Wlo 10:13-15) Ɔle nwolɛ adenle nee yɛ gyima kɛ yɛbabɔ edwɛkpa ne nolo yɛahile awie biala mɔɔ wɔ yɛ azɛlɛsinli ne anu la.—od 84 ¶10-11.\nSiezie ɛ nwo. Ɔyɛ a, ɛyia menli mɔɔ ka aneɛ gyɛne la ɔ? Ɛbahola wɔava JW Language app ne wɔazukoa kɛzi ɛ nee bɛ bali adwelie sikalɛ la. Anzɛɛ ɛbahola wɔava wɔ fonu ne wɔahile ahenle kɛzi ɔbanyia ye aneɛ ne anwo ninyɛne dɔɔnwo wɔ jw.org azo la\nGua ɛ nye aze. Saa ɛlɛyɛ azua nu daselɛlilɛ a, fa nwolɛ adenle biala mɔɔ ɛbanyia la di menli mɔɔ ɛlɛpɛ nu anzɛɛ menli mɔɔ de kale nu la daselɛ. Saa ɛlɛyɛ bagua nu daselɛlilɛ a, fa sie ɛ nye zo kɛ ɛbali daselɛ\nMaa ɛ nye ɛbolo. Saa ɛkɔ sua bie anu na bɛnle ɛkɛ a, bɔ mɔdenle kɔ ɛkɛ ne mekɛ fofolɛ. Bɔ mɔdenle kɛ ɛ nee awie badendɛ wɔ awuke biala anu, bie a wɔ mekɛ ngakyile nu wɔ kenle ne anu anzɛɛ kenle ngakyile nu wɔ dapɛne ne anu. Bie a, nwolɛ bahyia kɛ ɛ nee suamenlema bie mɔ tendɛ wɔ telefonu zo, ɛkɛlɛ bɛ kɛlata anzɛɛ ɛ nee bɛ tendɛ wɔ awɔdenle zo\nSia kɔ ɛkɛ. Saa awie kile edwɛkɛ ne anwo anyelielɛ a, sia kɔ ɛkɛ ne ndɛndɛ. Saa ahenle ne ka aneɛ gyɛne a, kpondɛ awie mɔɔ fɛta na ɔte aneɛ ne la maa ɔboa ye. Mmagyakyi ahenle ne ɛkpɔlalɛ kɔkpula kɛ ɛkɛnyia awie mɔɔ te ye aneɛ ne la.—od 94 ¶39-40\nNEA BƐLI DASELƐ ‘BƐHƆDWU AZƐLƐ YE AZO ƐLEKA BIALA’ VIDIO NE NA SUZU KPUYA ƐHYE MƆ ANWO:\nKɛzi mediema ne mɔ zieziele bɛ nwo hɔlile daselɛ wɔ azɛlɛsinli mɔɔ wɔ moa la anu ɛ? (1Kɔ 9:22, 23)\nNgyegyelɛ boni mɔ a ɛnee ɔwɔ kɛ bɛdi nwolɛ gyima a?\nNyilalɛ boni a bɛnyianle a?\nDuzu a ɛbayɛ amaa wɔali menli mɔɔ wɔ wɔ azɛlɛsinli ne anu la anu dɔɔnwo daselɛ a?\nƆwɔ kɛ ɛzonlenlɛ gyima zo neavolɛ ne nea kɛ bɛyɛ asafo ne azɛlɛsinli ne amuala anu gyima. Mgbanyima eku bie mɔ ɛyɛ ngyehyɛleɛ mɔɔ siane biala bɛfa kenle ko bɛkɔyɛ daselɛlilɛ gyima wɔ azɛlɛsinli mɔɔ bɛnda bɛngɔ nu la anu.\nFa nwa awie Fa nwa awie Yɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Yɛdi Awie Biala Mɔɔ Wɔ Yɛ Azɛlɛsinli Ne Anu La Daselɛ\nNYAMENLE EDWƐKƐ NE AZO NVASOƐ Kpondɛ Gyihova Kolaa Na Ye Ɛya Kenle Ne Ara\nNYAMENLE EDWƐKƐ NE AZO NVASOƐ ‘Bɛzɔ Dwuunli Tɛladeɛ Ne Anu’\nYƐ KILISIENE ƐBƐLABƆLƐ Yɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Yɛdi Awie Biala Mɔɔ Wɔ Yɛ Azɛlɛsinli Ne Anu La Daselɛ\nNYAMENLE EDWƐKƐ NE AZO NVASOƐ Tɛnla “Awoka Ne Mɔ Bɔnza Ne Anu”\nYƐ KILISIENE ƐBƐLABƆLƐ Bɛva Debie Fofolɛ Bɛboka Dapɛne Avinli Nyianu Ne Anwo\nNYAMENLE EDWƐKƐ NE AZO NVASOƐ Wɔ Agyalɛ Ne Sɔ Gyihova Anye Ɔ?\nYƐ KILISIENE ƐBƐLABƆLƐ Duzu A Le Nɔhalɛ Ɛlɔlɛ?\nEdwɛkɛ ne Mbuluku mɔɔ ɛtwe la anwo edwɛkɛ YƐ ƐBƐLABƆLƐ NEE YƐ ƐZONLENLƐ NYIANU BULUKU December 2017\nFa nwa awie Fa nwa awie YƐ ƐBƐLABƆLƐ NEE YƐ ƐZONLENLƐ NYIANU BULUKU December 2017\nYƐ ƐBƐLABƆLƐ NEE YƐ ƐZONLENLƐ NYIANU BULUKU December 2017


“Bɛdie Folɛdulɛ Na Bɛnwu Nrɛlɛbɛ”—Mrɛlɛbulɛ 8:33 | Debiezukoalɛ\nƐzinzalɛ Arane—Debiezukoalɛ Ɛdeɛ | March 2018\nKENGA YE WƆ Afrikaans Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Mumule Aneɛ Costa Rica Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Digor Douala Dutch Ecuador Mumule Aneɛ Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hausa Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kabuverdianu Kamba Kannada Kenya Mumule Aneɛ Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Mumule Aneɛ Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mongolian Moore Motu Mozambique Mumule Aneɛ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Mumule Aneɛ Nigerian Pidgin Norwegian Nzema Okpe Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Bolivia) Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Mumule Aneɛ Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\n“Me mra mrenya, . . . bɛdie folɛdulɛ na bɛnwu nrɛlɛbɛ.”—MRƐ. 8:32, 33.\nEDWƐNE: 56, 89\nKɛzi Gyihova kilehile yɛ maa yɛtete yɛ nwo ɛ?\nKɛzi awovolɛ bahola ava Gyihova folɛdulɛ adenrɛdenrɛ bɛ mra ɛ?\nSaa bɛtea yɛ wɔ asafo ne anu a, kɛ ɔkɛyɛ na yɛanyia zolɛ nvasoɛ ɛ?\n1. Kɛ ɔkɛyɛ na yɛanwu nrɛlɛbɛ ɛ, na nvasoɛ boni a wɔ zo a?\nGYIHOVA a le nrɛlɛbɛ Ɛvileka a, na ɔfi atiakunlukɛnlɛma nu ɔmaa awie mɔ bie. Gyemise 1:5 ka kɛ: “Saa bɛ nuhua bie hyia nrɛlɛbɛ a, bɛmaa ɔhɔ zo ɔbiza Nyamenle, ɔluakɛ ɔfi atiakunlukɛnlɛma nu ɔmaa menli kɔsɔɔti debie mɔɔ ɔnva nwolɛ ɛya.” Adenle ko mɔɔ yɛdua zo a yɛbanwu nrɛlɛbɛ la a le kɛ yɛbalie Nyamenle ndeanlɛ yɛado nu. Na nrɛlɛbɛ zɔhane kola bɔ ɛ nwo bane fi ɛbɛlabɔlɛ nee sunsum nu ngyegyelɛ nwo. (Mrɛ. 2:10-12) Ɛhye maa, ‘yɛfa yɛ nwo yɛsie Nyamenle ɛlɔlɛ ne . . . mɔɔ kɔ dahuu ngoane nu la anu.’—Dwu. 21.\n2. Kɛ ɔkɛyɛ na yɛanyia Nyamenle ndeanlɛ nwo anyezɔlɛ ɛ?\n2 Kɛmɔ yɛnli munli anzɛɛ ɔlua kɛzi bɛtetele yɛ la ati, ɔyɛ a ɔyɛ se kɛ yɛbalie ndeanlɛ yɛado nu anzɛɛ yɛbanyia nwolɛ adwenle kpalɛ. Saa yɛnwu nvasoɛ mɔɔ wɔ ndeanlɛ zo la a, ɔmaa yɛkile nwolɛ anyezɔlɛ, na yemɔ kile kɛ Nyamenle kulo yɛ. Mrɛlɛbulɛ 3:11, 12 ka kɛ, “Me ra nrenya, saa [Gyihova] tea wɔ adenrɛdenrɛ wɔ a, mmakpo, . . . ɔluakɛ [Gyihova] tea mɔɔ ɔkulo ye la.” Nɔhalɛ nu, Gyihova kulo kɛ ɔwie yɛ boɛ. (Kenga Hibuluma 12:5-11.) Kɛmɔ Nyamenle ze yɛ kpalɛ la ati, ye ndeanlɛ ne fɛta dahuu yɛɛ yemɔ a yɛhyia a. Akee bɛmaa yɛzuzu ndeanlɛ ngakyile nna anwo: (1) yɛ nwo mɔɔ yɛtete, (2) awovolɛ ndeanlɛ, (3) ndeanlɛ wɔ Kilisiene asafo ne anu, yɛɛ (4) debie mɔɔ yɛ nyane kpalɛ tɛla nyane ekyi mɔɔ ndeanlɛ bamaa yɛali la.\nYƐTETE YƐ NWO A ƆKILE KƐ YƐZE NRƐLƐBƐ\n3. Kɛ ɔkɛyɛ na kakula ahola atete ɔ nwo ɛ? Maa neazo.\n3 Yɛ nwo zo mɔɔ yɛbali la boka yɛ nwo mɔɔ yɛtete la, na ɔmaa yɛnyia subane nee adwenle kpalɛ. Bɛanva yɛ nwo mɔɔ yɛtete la bɛanwo yɛ, kyesɛ yɛsukoa. Fa ɛhye kɛ neazo: Saa kakula ɛlɛsukoa basekɛ ɛhanlɛ a, awovolɛ ne ta sɔ nu amaa yeandɔ aze. Noko, saa kakula ne ɛlɛsukoa kɛ ɔbadɛnla zo mɔɔ ɔndɔ aze a, ɔyɛ a awovolɛ ne gyakyi nuhua ekyi. Saa kakula ne anwo gyinla ye kpalɛ a, akee ɔgyakyi ye bɔkɔɔ. Zɔhane ala a saa awovolɛ ɛlɛkɔ zo ava “Gyihova folɛdulɛ nee ye ngilehilelɛ” atete bɛ mra wɔ abotane nu a, ɛnee ɔkile kɛ bɛdabɛ noko bɛlɛboa bɛ mra bɛamaa bɛanwu nrɛlɛbɛ na bɛatete bɛ nwo a.—Ɛfɛ. 6:4.\n4, 5. (a) Duzu ati a bɛ nwo ɛtetelɛ nwo hyia amaa yɛanyia “subane fofolɛ ne” ɛ? (b) Kɛmɔti a saa yɛtɔ “aze fane nsuu bɔbɔ a,” ɔnle kɛ yɛmaa yɛ sa nu to ɛ?\n4 Ngyinlazo ko ne ala a ɔwɔ kɛ bɛdabɛ mɔɔ bɛyɛle mgbanyinli kolaa na bɛazukoa Gyihova anwo debie la fa yɛ gyima a. Nɔhalɛ nu, bie a ɛnee bɛtete bɛ nwo wɔ ninyɛne bie mɔ anu dɛba. Noko akee, awie mɔɔ bɔ zo mɔɔ ɛrayɛ ɛdoavolɛ la ɛtɛnyinle wɔ sunsum nu. Noko, ngyikyi ngyikyi ɔbɔ mɔdenle kɛ ɔbanyi wɔ sunsum nu ɔlua Kelaese mɔɔ ɔbazukoa ye na yeava “su fofolɛ” ne yeawula la azo. (Ɛfɛ. 4:23, 24) Saa yɛtete yɛ nwo a, ɔbamaa yɛanyi. Ɛhye ati, yɛ nwo mɔɔ yɛbatete la boa yɛ “ɔmaa yɛkpo ɛbɛlatane nee ewiade atiakunluwɔzo na yɛfa adwenle mɔɔ anu la ɛkɛ, tenleneyɛlɛ nee nyamenlezonlenlɛ kpalɛ yɛtɛnla kɛkala ewiade ye anu.”—Tae. 2:12.\n5 Noko, yɛ muala yɛle ɛtanevolɛma. (Nol. 7:20) Saa yɛyɛ ɛtane a, ɔngile kɛ yɛtɛtetele yɛ nwo kpalɛ anzɛɛ yɛtɛtetele yɛ nwo fee. Mrɛlɛbulɛ 24:16 ka kɛ: “Saa tenlenenli tɔ aze fane nsuu bɔbɔ a, ɔdwazo.” Duzu a baboa yɛ amaa yɛali konim a? Nyamenle sunsum ne ɔ, tɛ yɛ anwosesebɛ ɔ. (Kenga Felepaema 4:13.) Sunsum zɔhane ma bie a le bɛnwozohomolɛ mɔɔ ɔle kɛ bɛ nwo ɛtetelɛ la.\n6. Kɛ ɔkɛyɛ na yɛayɛ Nyamenle Edwɛkɛ ne sukoavoma kpalɛ ɛ? (Nea mɔlebɛbo nvoninli ne.)\n6 Eza asɔneyɛlɛ, Baebolo ɛzukoalɛ nee nwolɛ ɛdwenledwenlenlɛ bamaa yɛahola yɛatete yɛ nwo. Na saa Nyamenle Edwɛkɛ ne ɛzukoalɛ yɛ wɔ ɛse ɛ? Bie a ɛbu ɛ nwo kɛ ɛngulo debiezukoalɛ. Kakye kɛ, saa ɛmaa Gyihova adenle a, ɔbaboa wɔ. Ɔbahola yeaboa wɔ yeamaa ‘wɔanyia ɛhulolɛ’ wɔamaa ye Edwɛkɛ ne. (1 Pita 2:2) Mɔɔ limoa, sɛlɛ Gyihova kɛ ɔmaa ɛtete ɛ nwo amaa wɔazukoa ye Edwɛkɛ ne. Akee yɛ wɔ asɔneyɛlɛ ne anwo debie, ɛbahola wɔava mekɛ nzinrenzinra wɔazukoa debie. Ɔnrɛhyɛ debiezukoalɛ ɛnrɛyɛ se yɛɛ ɔbayɛ anyelielɛ kpalɛ! Nɔhalɛ nu, ɛ nye balie mekɛ mɔɔ ɛ ngomekye ɛfa ɛdwenledwenle Gyihova Edwɛkɛ ne mɔɔ sonle bolɛ anwo la.—1 Tim 4:15.\n7. Kɛzi yɛ nwo ɛtetelɛ boa maa yɛdwu sunsum nu bodane nwo ɛ?\n7 Saa yɛtete yɛ nwo a, ɔboa yɛ ɔmaa yɛdwu sunsum nu bodane nwo. Fa selɛ bie mɔɔ dele nganeɛ kɛ ye mɔdenlebɔlɛ ɛlɛkɔ aze la kɛ neazo. Kɛmɔ ɛnee ɔdwenle nwo la ati, ɔvale ɔyɛle ye bodane kɛ ɔbayɛ dahuu adekpakyelɛ na ɔgengale nwolɛ edwɛkɛ dɔɔnwo wɔ yɛ mbuluku ne mɔ anu. Ɛhye nee asɔneyɛlɛ boale ye maanle ɔ nee Gyihova agɔnwolɛvalɛ ne anu mianle na ɛhulolɛ mɔɔ ɔlɛ kɛ ɔbayɛ adekpakyelɛ la anu yɛle se. Eza saa ye tɛnlabelɛ ne maa adenle a, ɔyɛ adekpakyelɛ boavolɛ. Duzu a vile nu rale a? Yeammaa debie biala anzi ye adenle, emomu ɔvale ye adwenle ɔziele ye bodane ne azo. Awieleɛ bɔkɔɔ ne ɔyɛle dahuu adekpakyelɛnli.\nFA GYIHOVA FOLƐDULƐ TETE Ɛ MRA\nBɛwo ngakula a bɛnze kpalɛ nee ɛtane; kyesɛ bɛtete bɛ (Nea ɛdendɛkpunli 8)\n8-10. Duzu a bahola aboa Kilisiene awovolɛ amaa bɛatete bɛ mra bɛamaa bɛazonle Gyihova ɛ? Maa neazo.\n8 Kilisiene awovolɛ lɛ nwolɛ adenle mɔɔ sonle bolɛ—kɛ bɛbava “Gyihova folɛdulɛ nee ye ngilehilelɛ” bɛatete bɛ mra. (Ɛfɛ. 6:4) Ɛhye ɛyɛlɛ ɛnla aze fee wɔ ɛnɛ ewiade ɛhye anu. (2 Tim. 3:1-5) Nɔhalɛ nu, bɛwo ngakula a, bɛnze kpalɛ nee ɛtane. Bɛlɛ adwenle, noko ɔwɔ kɛ bɛkilehile bɛ anzɛɛ bɛtenrɛdenrɛ bɛ. (Wlo. 2:14, 15) Baebolo nwo abɔlɔba bie hilehilele Giliki edwɛkɛkpɔkɛ ne mɔɔ bɛhile ɔ bo “ndeanlɛ” la anu kɛ, eza ɔkola ɔkile “kakula mɔɔ bɛtete ye bɛamaa yeayɛ kpanyinli kpalɛ” la.\n9 Saa awovolɛ fi ɛlɔlɛ nu tea bɛ mra a, ɔmaa bɛte nganeɛ kɛ bɛlɛ banebɔlɛ. Ɔmaa bɛnwu kɛ fanwodi lɛ ye ɛweɛne na debie kola fi bɛ kpɔkɛzilɛ nee bɛ nyɛleɛ nu ba—kpalɛ anzɛɛ ɛtane. Ɛhye ati, ɔhyia kɛ Kilisiene awovolɛ maa Gyihova kile bɛ adenle. Kakye kɛ, nzuzulɛ mɔɔ fale ngakula ɛtetelɛ nwo la kakyi ɔlua ɛleka mɔɔ ahenle de la, na nzuzulɛ ɛhye mɔ kɔ zo kakyi. Saa awovolɛ tie Nyamenle na bɛangyinla bɛdabɛ mumua ne bɛ nzuzulɛ anzɛɛ bɛ anwubielɛ zo wɔ bɛ mra ne mɔ ɛtetelɛ nu a bɛbali konim.\n10 Yɛva mɔɔ Nowa yɛle la kɛ neazo. Mɔɔ Gyihova zele Nowa kɛ ɔbobɔ ɛlɛne ne la, ɛnee ɔnrɛhola ɔnrɛva ɔ nwo ɔnrɛdo ye anwubielɛ zo. Ɛnee ɔtɛbobɔle ɛlɛne ɛlɛ. Ɔti, ɛnee ɔwɔ kɛ ɔfa ɔ nwo ɔto Gyihova anwo zo, na ɔyɛ “debie biala” mɔɔ yeha yehile ye la. (Mɔl. 6:22) Boni a vile nu rale a? Ɛlɛne ne liele Nowa nee ye abusua ne ngoane. Eza Nowa holale yɛle wovolɛ kpalɛ. Duzu ati ɔ? Ɔvale ɔ nwo ɔdole Nyamenle nrɛlɛbɛ ne azo. Ɔti, ɔholale ɔhilehilele ɔ mra ne mɔ kpalɛ, na ɛnee ɔnla aze wɔ ɛtane ewiade zɔhane anu kolaa na Azuyilɛ ne ara.—Mɔl. 6:5.\n11. Duzu ati a neazo kpalɛ mɔɔ awovolɛ bayɛ la anwo hyia wɔ ngakula ɛtetelɛ nu ɛ?\n11 Kɛ awovolɛ la, kɛ ɔkɛyɛ na wɔahola wɔayɛ “debie biala” mɔɔ Nyamenle ɛha la ɛ? Tie Gyihova. Maa ye Edwɛkɛ ne nee adehilelɛ mɔɔ yɛnyia yɛfi ye ahyehyɛdeɛ ne ɛkɛ la ɛboa wɔ ɔmaa ɛtete ɛ mra. Awieleɛ bɔkɔɔ ne, ɛ mra ne mɔ bala wɔ ase kɛ ɛyɛle zɔ la! Adiema nrenyia ko hɛlɛle kɛ: “Me nye sɔ kɛzi me awovolɛ tetele me la. Bɛbɔle mɔdenle bɛboale me kpalɛ. Sunsum nu anyuhɔlɛ mɔɔ menyia ye la anwo nganvolɛ dɔɔnwo kɔ bɛ ɛkɛ.” Noko, ɔnva nwo mɔdenle biala mɔɔ awovolɛ babɔ la, ngakula bie mɔ gyakyi Gyihova ɛzonlenlɛ. Noko, awovolɛ mɔɔ bɔ mɔdenle kɛ bɛmaa nɔhalɛ ne aha bɛ mra ahonle la lɛ adwenle mɔɔ anu te. Bɛbahola bɛanyia anyelazo kɛ, kenle ko dedee kakula ne mɔɔ ɛbɔ ɛko la bazia ara Gyihova “sua” nu.\n12, 13. (a) Saa bɛtu kakula bie a, kɛzi Kilisiene awovolɛ kile kɛ bɛtie Nyamenle ɛ? (b) Kɛzi Gyihova mɔɔ awovolɛ bie diele ye la boale bɛ abusua ne ɛ?\n12 Debie ko mɔɔ sɔ awovolɛ tieyɛ nea kpalɛ la a le kɛzi bɛ nee bɛ ra mɔɔ bɛdu ye badu la. Fa ninli bie mɔɔ ɔ ra raalɛ mɔɔ bɛdule ye vile sua nu la kɛ neazo. Ninli ne ka kɛ: “Meneɛnleanle yɛ mbuluku ne mɔ anu kɛ mebanyia debie mɔɔ mebagyinla zo na me nee me ra raalɛ ne nee me alɔnra raalɛ ne adu la.” Noko ɔ hu vile atiakunlukɛnlɛma nu boale ye maanle ɔnwunle kɛ kɛkala bɛnli bɛ ra raalɛ ne anwo ɛzonle bieko, na ɔwɔ kɛ bɛdi nɔhalɛ bɛmaa Gyihova.\n13 Ɛvolɛ dɔɔnwo pɛle nu la, bɛliele bɛ ra raalɛ ne. Ninli ne hanle kɛ: “Kɛkala asɛɛ dahuu biala ɔfɛlɛ anzɛɛ ɔtɛse me! Ɔbu me nee me hu kpalɛ, ɔluakɛ ɔze kɛ yɛdiele Nyamenle. Yɛnyia agɔnwolɛvalɛ mɔɔ anu yɛ se.” Saa bɛdu ɛ ra bie a, asoo ‘ɛbayeye wɔ ahonle nu wɔava ɛ rɛle wɔawula Gyihova anu, . . . ɛnrɛva wɔ adwenle ɛnrɛzɔ ɛ ngome wɔ nrɛlɛbɛ ɔ’? (Mrɛ. 3:5, 6) Kakye kɛ, Gyihova ndeanlɛ maa yɛnwu ye nrɛlɛbɛ nee ye ɛlɔlɛ kpole ne. Mmamaa ɛ rɛle fi kɛ ɔvale ɔ Ra ne ɔmaanle yɛ muala kɔsɔɔti, mɔɔ ɛ ra ne noko boka nwo la. Nyamenle ɛngulo kɛ ɔsɛkye awie biala. (Kenga 2 Pita 3:9.) Ɔti, nyia diedi kɛ Gyihova ndeanlɛ nee ye adehilelɛ fɛta. Saa bɔbɔ ɔyɛ bɛdabɛ awovolɛ se kɛ bɛbayɛ mɔɔ Gyihova kpondɛ kɛ bɛyɛ la a, bɛyɛ zɔ. Ɛhɛe, bɛva Nyamenle ndeanlɛ bɛyɛ gyima, bɛmmako bɛtia.\n14. Kɛzi ngilehilelɛ mɔɔ Gyihova dua “neavolɛ nɔhavo ne” anwo zo fa maa yɛ la boa yɛ ɛ?\n14 Gyihova ɛbɔ ɛwɔkɛ kɛ ɔbahilehile Kilisiene asafo ne, yeabɔ nwolɛ bane na yeanlea zo. Ɔyɛ zɔ wɔ ndenle dɔɔnwo azo. Kɛ neazo la, yeva asafo ne yewula ɔ Ra ne asa nu, na ɔdaye noko yekpa “neavolɛ nɔhavo ne” mɔɔ fa sunsum nu aleɛ maa wɔ mekɛ kpalɛ nu la. (Luku 12:42) Zɔhane neavolɛ ne maa yɛ ngilehilelɛ anzɛɛ ɛdenrɛdenrɛlɛ kpalɛ. Biza ɛ nwo kɛ, ‘Asoo medie ɛdendɛlɛ anzɛɛ megenga edwɛkɛ bie wɔ yɛ magazine ne mɔ bie anu mɔɔ boale me ɔmaanle mengakyile me nzuzulɛ anzɛɛ me nyɛleɛ ɔ?’ Ɔbayɛ wɔ fɛ kɛ ɛyɛle zɔhane nzenzaleɛ ne la, ɔluakɛ ɔkile kɛ, ɛlɛmaa Gyihova adenrɛdenrɛ wɔ.—Mrɛ. 2:1-5.\n15, 16. (a) Kɛ ɔkɛyɛ na yɛanyia ‘menli nu ahyɛlɛdeɛ’ mɔɔ wɔ asafo ne anu la anwo zo nvasoɛ ɛ? (b) Kɛ ɔkɛyɛ na yɛamaa mgbanyima ne mɔ ava anyelielɛ ayɛ bɛ gyima ne ɛ?\n15 Eza Kelaese vale ‘menli nu ahyɛlɛdeɛ’ maanle asafo ne—mgbanyima mɔɔ banlea Nyamenle mboane ekpunli ne la. (Ɛfɛ. 4:8, 11-13) Kɛ ɔkɛyɛ na yɛanyia zɔhane ahyɛlɛdeɛ mɔɔ sonle bolɛ la azo nvasoɛ ɛ? Adenle ko a le kɛ yɛbazukoa mgbanyima ne mɔ diedi nee bɛ neazo ngɛnlɛma ne mɔ. Bieko a le kɛ, yɛbadie folɛ mɔɔ bɛgyinla Ngɛlɛlera ne azo bɛtu yɛ la. (Kenga Hibuluma 13:7, 17.) Kakye kɛ mgbanyima ne mɔ kulo yɛ, na bɛkpondɛ kɛ yɛnyi wɔ sunsum nu. Kɛ neazo la, saa bɛnwu kɛ yɛnda yɛmba debiezukoalɛ anzɛɛ yɛ mɔdenlebɔlɛ ɛlɛkɔ aze a, bɛbaboa yɛ ndɛndɛ ne ala. Bɛbadie yɛ na bɛabɔ mɔdenle kɛ bɛmaa yɛ anwosesebɛ na bɛagyinla Ngɛlɛlera ne azo bɛava folɛdulɛ mɔɔ fɛta la bɛamaa yɛ. Asoo ɛbu moalɛ zɛhae kɛ ɔle ɛlɔlɛ mɔɔ Gyihova ɛlɛda ye ali ahile wɔ ɔ?\n16 Kakye kɛ, bie a ɔbayɛ mgbanyima se kɛ bɛbabikye yɛ na bɛadu yɛ folɛ. Kɛ neazo la, pɛ kɛzi ɛnee ɔyɛ se kɛ ngapezonli Neetan badendɛ ahile belemgbunli Devidi wɔ mekɛ mɔɔ ɔbɔle mɔdenle kɛ ɔkeda ye ɛtane kpole ne azo la anwo nvoninli nea. (2 Sa. 12:1-14) Zɔhane ala a ɛnee ɔwɔ kɛ ɛzoanvolɛ Pɔɔlo nyia akɛnrasesebɛ na yeahola yeadenrɛ Pita mɔɔ le ɛzoanvolɛ 12 ne anu ko mɔɔ yɛle nyeyenu wɔ ɔ mediema Dwuuma anyunlu la. (Gal. 2:11-14) Yemɔti, kɛzi ɛbahola wɔade wɔ asafo nu mgbanyima gyima zo ɛ? Yɛ bɛlɛvo, awie mɔɔ bɛkola bɛbikye wɔ na da anyezɔlɛ ali. Nwu bɛ moalɛ ne kɛ ɔkile kɛ Nyamenle kulo wɔ. Ɛhye ɛnrɛboa ɛ ngomekye, na ɔbamaa bɛdabɛ noko bɛava anyelielɛ kpole bɛayɛ bɛ gyima.\n17. Kɛzi adiema raalɛ ko nyianle ɛlɔlɛ nu mɔɔ mgbanyima ne mɔ vile boale ye la azo nvasoɛ ɛ?\n17 Anwubielɛ mɔɔ adiema raalɛ bie nyianle la ati, ɛnee ɔyɛ se kɛ ɔbahulo Gyihova. “Mɔɔ ye anwubielɛ dɛba ne nee ninyɛne gyɛne maanle ɔdele ɛvɛlɛ nganeɛ wɔ nganeɛdelɛ nu la,” ɔhanle kɛ, “Meze kɛ ɔwɔ kɛ me nee mgbanyima ne mɔ tendɛ. Bɛandendɛ ɛya zo bɛangile me yɛɛ bɛandendɛ bɛantia me, emomu bɛdule me folɛ na bɛmaanle me anwosesebɛ. Gyima dɔɔnwo gua bɛ nwo zo, noko yɛkpɔne debiezukoalɛ biala a, yeanyɛ boɛ fee la bɛ nuhua ko babiza me kɛzi me nwo de la. Mɔɔ dole me la ati, mendele nganeɛ kɛ menfɛta kɛ Gyihova bahulo me. Noko, Gyihova dua asafo ne nee mgbanyima ne mɔ anwo zo ɔmaa menwu kɛ ɔkulo me dahuu. Me asɔneyɛlɛ a le kɛ menrɛye ɔ rɛle menrɛdo ɔ sa nu.”\nDUZU A YƐ NYANE KPALƐ TƐLA NDEANLƐ A?\n18, 19. Duzu a yɛ nyane kpalɛ tɛla ndeanlɛ mɔɔ yɛbakpo la ɛ? Maa neazo.\n18 Ndeanlɛ bahola ayɛ nyane, noko ngyegyelɛ mɔɔ bavi ndeanlɛ mɔɔ yɛbakpo anu ara la yɛ nyane kpalɛ. (Hib. 12:11) Yɛzuzu neazo nwiɔ anwo—Keen nee Belemgbunli Zɛdikaya. Mɔɔ Keen nyianle Ebɛle anwo adwenle ɛtane kɛ ɔku ye la, Nyamenle bɔle ye kɔkɔ kɛ: “Duzu ati a ɛ nyunlu ɛyɛ kpundikpundi na wɔva ɛya ɛ? Asoo saa ɛyɛle ye boɛ a, anrɛɛ ɛ nyunlu ɛnrɛra anyia? Na wɔanyɛ ye boɛ la, ɛtane ɛhɔ ɛ nwo nzia; ɔkpondɛ kɛ ɔfo ɛ nwo zo, na wɔmɔ yɛɛ ɔwɔ kɛ ɛfo ɔ nwo zo a.” (Mɔl. 4:6, 7) Keen andie. Ɔmaanle ɛtane vole ɔ nwo zo. Nea nyane nee amaneɛnwunlɛ mɔɔ Keen vale rale ɔ nwo zo a! (Mɔl. 4:11, 12) Saa Keen diele Nyamenle a, anrɛɛ yeannwu amaneɛ kpole zɛhae.\n19 Mɔɔ belemgbunli Zɛdikaya mɔɔ ɔnlɛ anwodozo na ɔ ti yɛ se di tumi la, ɛnee tɛnlabelɛ mɔɔ Gyɛlusalɛmma wɔ nu la ɛnle kpalɛ fee. Ngapezonli Gyɛlɛmaya dule Zɛdikaya folɛ fane dɔɔnwo kɛ ɔgyakyi ninyɛndane ɛyɛlɛ, noko belemgbunli ne andie. Bieko, mɔɔ vi nu rale la ɛnle kpalɛ. (Gyɛ. 52:8-11) Gyihova ɛngulo kɛ yɛnwu amaneɛ zɛhae!—Kenga Ayezaya 48:17, 18.\n20. Kɛzi ɔbawie bɛdabɛ mɔɔ bɛdie Nyamenle ndeanlɛ bɛto nu nee bɛdabɛ mɔɔ bɛnlie bɛndo nu la ɛ?\n20 Menli dɔɔnwo mɔɔ wɔ ewiade ɛnɛ la kpo ndeanlɛ yɛɛ bɛntete bɛ nwo. Noko ɔnrɛhyɛ, awie biala mɔɔ kpo Nyamenle ndeanlɛ la banwu nwolɛ amaneɛ kpole. (Mrɛ. 1:24-31) Ɛhye ati, bɛmaa ‘yɛdie folɛdulɛ na yɛnwu nrɛlɛbɛ.’ Kɛmɔ Mrɛlɛbulɛ 4:13 ka la: “Sɔ folɛdulɛ nu boɛ, mmagyakyi nuhua, sie ye boɛ, ɔluakɛ yemɔ azo yɛɛ wɔ ngoane gyi a.”\nFa nwa awie Fa nwa awie “Bɛdie Folɛdulɛ Na Bɛnwu Nrɛlɛbɛ”\nKPUYA MƆƆ VI KENGAVOLƐMA ƐKƐ Kpuya Mɔɔ Vi Kengavolɛma Ɛkɛ\nƐBƐLABƆLƐ NU EDWƐKƐ Gyihova Ɛtɛkpole Me Ɛlɛ!\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ March 2018